ועדת הכספים, כנסת 18, פרוטוקול מספר 923, 2011-12-13 13:00

משה גפני: אתמול קיימנו דיון על פניות מספר 703 ו-704 שעסקו בנסיעתו של נשיא המדינה לוייטנאם.

משה גפני: בהתחלה חשבנו לאשר את זה, אבל לפתע התברר בתוך כדי הדיון – והרפרנט גם לא ידע להסביר לנו – שאי אפשר להזמין מראש, ואני לא נכנס לפרטים הטכניים של העניין, אבל שיש אנשים שטסו עם הנשיא ושילמו עבור הטיסה הזאת.

משה גפני: אני אמרתי וגם חברים נוספים שהנסיעה של הנשיא הייתה נסיעה מאוד חשובה ובכך אין ספק, אבל ועדת הכספים, כשהיא באה לאשר את התקציב הזה, היא צריכה לאשר לאחר שהיא יודעת את מלוא הפרטים ואז כל אחד מצביע לפי החלטתו האישית.

משה גפני: שאלו אותי מבית הנשיא – דיברה אתי המנכ"לית - למה תמיד הנושא של בית הנשיא צובר כותרות ולמה אי אפשר לעשות איזה הסדר מיוחד או הסדר כלשהו שהדברים יהיו פשוטים יותר.

משה גפני: אני מאוד מכבד את הנשיא, אני גם נפגש אתו הרבה פעמים, הוא מזמין אותי ואני חושב שהוא עושה הרבה כבוד למדינת ישראל, בל הנשיא הוא אישיות שהעיתונאים, כאשר מגיעה העברה כספית, מסתכלים ובוחנים אותה בשבע עיניים.

משה גפני: נכון, גם אנחנו בוחנים, זה מטבע הדברים כך.

משה גפני: כל הגדול מחברו, אומרים חז"ל, ייצרו גדול ממנו.

משה גפני: זאת אומרת, יש מצב שבו אדם הוא האזרח מספר אחד, בוחנים את ההוצאות אצלו בשבע עיניים וזה לא בגלל שזה הנשיא הזה וזה לא בגלל הנושא המוגדר עליו אנחנו דברים.

משה גפני: חשבנו לאשר את זה מיד אבל התעוררה השאלה.

משה גפני: אני אנסה לפשט את ההליכים כדי שהם לא יהיו בצורה הזאת אבל יש הרבה דברים שהעיתונאים כותבים ואני הייתי מעדיף שלא יכתבו ולא רק על הנשיא אלא גם על ציבורים שונים במדינת ישראל כי כותבים עליהם כל מיני דברים שהם אינם נכונים.

משה גפני: אבל אנחנו במדינה חופשית.

יורם רביב: נקים ביחד קבוצת תמיכה.

משה גפני: כן, עם עיתונות חופשית.

משה גפני: עד שלא יוחלט אחרת בחקיקה בכנסת, אנחנו עם עיתונות חופשית.

מגלי והבה: יש לי הצעה.

מגלי והבה: לתת את התקציב של משרד החוץ לבית הנשיא כי ממילא אף מדינה לא מקבלת את שר החוץ והוא לא מסייע למדיניות החוץ.

מגלי והבה: הנשיא מתנדב כל הזמן לרוץ ממדינה למדינה.

משה גפני: אתם מסכימים למה שהוא אומר?

יורם רביב: אדוני היושב ראש, מאחר שאנחנו פקידים, תחסוך ממני את השאלה.

מגלי והבה: הנשיא מסכים.

מגלי והבה: זה בסדר.

יורם רביב: גם לזה אני לא יודע להתייחס אבל אני מודה לך על ההערה.

יורם רביב: אני רוצה לפשט את זה ברשות היושב ראש.

יורם רביב: אני לא נכנס כרגע לגבי המהות של הנסיעה.

יורם רביב: היתרון של הדיון כרגע שהוא בדיעבד, כך שגם התוצרים מאוד מאוד ברורים.

משה גפני: אתה יכול להגיד משפט על הנסיעה?

יורם רביב: אני יכול.

יורם רביב: כל מה שאדוני יבקש, אני אגיד.

יורם רביב: כל מה שקשור לנשיא הוא שקוף לחלוטין ואין שום סודות.

יורם רביב: הנסיעה הזאת התקיימה הייתה בברכתו, בתמיכתו ובעידודו המלא של ראש הממשלה והוא גם התייחס לזה אתמול בוועידת גלובס לעסקים.

יורם רביב: היום הפנים של הכלכלה העולמית הם לכיוון המשקים המתפתחים ווייטנאם היא אחד המשקים עם הגידולים המרשימים ביותר.

יורם רביב: זה ביקור ממלכתי ראשון של ראש מדינה בישראל בוייטנאם.

יורם רביב: הפוטנציאל העסקי הוא עצום.

יורם רביב: מעולם מטוס עם דגל מדינת ישראל לא נחת בוייטנאם.

יורם רביב: זאת פעם ראשונה שאישיות ישראלית נחתה בוייטנאם.

יורם רביב: גם מבחינה מדינית, ובוודאי ובוודאי מבחינה כלכלית הביקור הזה היה הצלחה מסחררת.

יורם רביב: בביקור הזה היו למעלה משמונים מנהלי חברות וראשי קבוצות בדגש על התעשייה הביטחונית והחקלאות.

יורם רביב: נחתמו שם עסקאות בעשרות ומאות רבות של מיליונים.

יורם רביב: אני אומר עשרות בתחום של חקלאות ומאות בתחום של התעשיות הביטחוניות.

יורם רביב: אני הייתי מאוד מציע לוועדה, אם רוצים להתרשם, לזמן לשמוע חוות דעת גם של סיב"ט ושל מנכ"ל התעשייה הצבאית.

יורם רביב: התוצרים היו חד משמעיים.

יורם רביב: זאת מדינה שהיא פרו פלשתינית בהגדרה והשינוי שהיא חוותה בעקבות הביקור של הנשיא היה מאוד מאוד ברור ומובהק.

יורם רביב: צריך לראות את העיתונות הכלכלית כדי להבין מה היה שם.

יורם רביב: זה יתרון שלנו כרגע בדיעבד.

יורם רביב: דרך אגב, אנחנו מצרים על כך שאנחנו צריכים לתת הסברים בדיעבד.

יורם רביב: הכבוד שיש לנו לוועדה ואני אנסה לעשות כל מה שניתן על מנת להימנע מסיטואציה שבדיעבד אנחנו צריכים לתת הסברים.

יורם רביב: אני מתחבר כאן לדבריך אדוני היושב ראש.

יורם רביב: אנחנו ידענו על הדיון הזה פחות או יותר חצי שעה-שעה לפני הדיון ואני מצר על כך כי אני חושב שהוועדה הזאת זכאית לשמוע את דברנו בזמן אמיתי ומראש.

משה גפני: מי שמביא את הפנייה, אלה הרפרנטים של משרד האוצר.

יורם רביב: נכון.

יורם רביב: אנחנו עושים הפקת לקחים מסודרת מול משרד האוצר על מנת שאירוע מהסוג הזה לא יקרה יותר.

משה גפני: אני מאוד אסייע.

יורם רביב: זה לא לכבודנו ובוודאי לא לכבוד הדיאלוג שאנחנו מנהלים.

יורם רביב: לגופו של עניין, מבחינת המספרים.

יורם רביב: אנחנו התחלנו את הדיאלוג ברגע שהתקבלה הזמנה מממשלת וייטנאם.

יורם רביב: התחלנו את הדיאלוג מול הרפרנטים שלנו באוצר, הגדרנו אומדן ראשוני שהוא כ-3,7 מיליון שקלים שלהערכתנו זאת העלות הכוללת של הנסיעה, כולל כמובן הטיסה.

יורם רביב: אגב, ברור לחלוטין שמדובר בטיסה ישירה.

יורם רביב: אין שום דרך להגיע לווייטנאם ואי אפשר להביא אותה אלינו.

יורם רביב: אין דרך להגיע לווייטנאם אלא במטוס מיוחד כי אין טיסות מסחריות.

יורם רביב: אגב, הנשיא תמיד טס כאחרון הנוסעים.

יורם רביב: בכל יעד אליו יש טיסה ישירה ו/או עקיפה בגבולות הסביר, הוא שם.

יורם רביב: זאת הייתה נסיעה עם מאפיינים מאוד ייחודיים.

יורם רביב: מתוך ה-3,7 מיליון שקלים שהיו אומדן, ההוצאה בפועל הייתה 3,450.

יורם רביב: מתוך ה-3,450, כפי שאתה אדוני היושב ראש ציינת, גבינו כ-550 אלף שקלים מאותם אנשי עסקים שהצטרפו לטיסה ונשארה דלתא של 2,9 מיליון.

יורם רביב: אנחנו ביקשנו 2,7 כי את היתרה אנחנו נביא ממקורות בית הנשיא.

יורם רביב: אלה הנתונים וזאת הבקשה.

משה גפני: אנחנו מצביעים.

אורי אריאל: רגע.

אורי אריאל: שאלה.

אורי אריאל: ראשית, תודה על ההסברים.

אורי אריאל: אני רוצה לשאול רק לגבי הנוהל.

אורי אריאל: אמרת שעשיתם אומדן של 3,9 מיליון.

יורם רביב: 3,7.

אורי אריאל: בסדר.

אורי אריאל: סליחה.

אורי אריאל: המספרים הם לא חשובים.

אורי אריאל: למה אתם לא באים עם הבקשה הזאת לפני הטיסה?

יורם רביב: באנו.

יורם רביב: יש תהליך מאוד מסודר.

יורם רביב: אנחנו באים, לא לוועדה.

יורם רביב: הייתה פגרה.

אורי אריאל: תענה לי אם אתה יכול לשאלה שלי.

אורי אריאל: אתם מדברים עם האוצר וזה טוב, באמת טוב וטוב שהוא ידע, אבל למה לבוא בדיעבד ולבקש על דברים שיצאו?

אורי אריאל: זה לא מקובל.

יורם רביב: חבר הכנסת אריאל, אנחנו לא יכולים לפנות לוועדה המכובדת הזאת ישירות.

יורם רביב: זה לא בסמכותי.

יורם רביב: לי יש צינור מסודר ואתה מכיר את זה כנראה טוב ממני.

יורם רביב: אני לא יודע לפנות אליכם.

אורי אריאל: אני רוצה לבקש בקשה.

אורי אריאל: היות שאתם עושים הפקת לקחים עם גל הרשקוביץ, אני רוצה לבקש שתבחנו את האפשרות שבקשות כאלה יגיעו לוועדה ולא לאוצר לפני הטיסות.

יורם רביב: בקשתך תבוצע ככתבה וכלשונה.

אורי אריאל: לא מקובל כאן שמאשרים בדיעבד הוצאות מהסוג הזה.

אורי אריאל: אתם עושים עכשיו סדר.

יורם רביב: אכן כן.

אורי אריאל: תעשו גם את זה בבקשה.

יורם רביב: אני מודה לך.

יורם רביב: זה אכן יבוצע כפי שאתה מבקש.

משה גפני: כפי שכולנו מבקשים וכפי שאתה מעוניין בזה.

יורם רביב: אכן כן.

יורם רביב: חד משמעית.

משה גפני: תודה רבה.

משה גפני: אנחנו מצביעים.

משה גפני: בעד אישור פניות מספר 702 ו-704 – פה אחד הבקשה אושרה אני עובר להודעות.

משה גפני: הודעה ראשונה להעברת עודפים היא של בית הנשיא.

משה גפני: לא הכנו את זה כך.

משה גפני: זה משמים.

יורם רביב: כשאתה מדבר על שמים, קטונתי.

משה גפני: הודעה מספר 01010 – בית הנשיא.

משה גפני: יש כאן העברת עודפים של שני מיליון ו-327 אלף שקלים.

אורי גבע: הפנייה נועדה להעברת עודפים בבית הנשיא מ-2010 ל-2011.

משה גפני: אנחנו מצביעים.

משה גפני: בעד הודעה מספר 01010 – פה אחד ההודעה אושרה הודעה מספר 03002 – חברי ממשלה סכום העודפים שאתם נותנים לחברי ממשלה הוא 243 אלף שקלים.

משה גפני: מה זה חברי ממשלה?

אורי גבע: סעיף חברי ממשלה זה סעיף שמאגד בתוכו את המשכורת של השרים והתקציב הדרוש לאבטחת השרים.

משה גפני: הסכום של 243 אלף שקלים הוא העודפים?

אורי גבע: כן.

משה גפני: אנחנו מצביעים.

משה גפני: בעד הודעה מספר 03002 – פה אחד

משה גפני: הודעה מספר 04118 – משרד ראש הממשלה 56 מיליון.

אורי גבע: גם עודפים.

אורי גבע: הכול שאריות מתקנות שנה שעברה.

אורי גבע: מדובר בסך הכול בסכום מאוד קטן, כ-50 ומשהו מיליון שקלים מתוך כשלושה מיליארד.

משה גפני: אנחנו מצביעים.

משה גפני: בעד הודעה מספר 04118 – פה אחד

משה גפני: הודעה מספר 05030 – משרד האוצר 21 מיליון.

משה גפני: לשם מה משרד האוצר צריך כסף?

אורי גבע: מדובר על משרד האוצר ורשות המסים יחדיו.

אורי גבע: גם יחידת שע"מ.

אורי גבע: אותו נושא, שאריות בתקנות מ-2011.

משה גפני: אנחנו מצביעים.

משה גפני: בעד הודעה מספר 05030 – פה אחד

משה גפני: הודעה מספר 06015 – משרד הפנים

אורי גבע: הפנייה נועדה להעביר את עודפי התקציב משנת 2010 לשנת 2011.

משה גפני: אין כאן משהו מיוחד וזה גם לא הרבה כסף.

משה גפני: אנחנו מצביעים.

משה גפני: בעד הודעה מספר 06015 – פה אחד

משה גפני: הודעה מספר 08018 – משרד המשפטים

אורי גבע: גם כאן מדובר בהעברת עודפים – משרד המשפטים, הנהלת בתי המשפט, הוצאה לפועל ובתי הדין הרבניים, שאריות מ-2010.

משה גפני: בהודעה הזאת אין משהו בתוך משרד המשפטים?

אורי גבע: לא.

אורי גבע: שום דבר.

משה גפני: אנחנו מצביעים.

משה גפני: בעד הודעה מספר 08018 – פה אחד

משה גפני: הודעה מספר 09014 – משרד החוץ

אורי גבע: גם כאן מדובר בשאריות מתוך סך התקציב על שינוייו שעומד על כשני מיליארד שקלים ונשארו בסך הכול מיליון שקלים.

משה גפני: אנחנו מצביעים.

משה גפני: בעד הודעה מספר 09014 – פה אחד

משה גפני: הודעה מספר 12005 – גמלאות ופיצויים

קריאה: הרפרנטית בדרך.

משה גפני: הודעה מספר 13098 – הוצאות שונות, הקלות במסים ממש הקלות.

משה גפני: כל הזמן החמרות.

אורי גבע: מדובר בסך התקציב בסעיף 13, הקלות במסים בהתאם להסכמים שיש לנו עם מדינות זרות.

אורי גבע: החזרי מע"מ.

אורי גבע: יש גורמי חוץ מדיניים שזכאים להחזרי מע"מ וזה בדרך כלל בהתאם לביצוע בפועל, בהתאם לפעילות שלהם בארץ במהלך השנה.

משה גפני: אנחנו מצביעים.

משה גפני: בעד הודעה מספר 13098 – פה אחד

משה גפני: הודעה מספר 14003 – הוצאות הבחירות לכנסת

עמית סדן: הפנייה נועדה להעביר עודפים משנת 2010.

עמית סדן: זה לוועדת הבחירות, הוצאות שוטפות של ועדת הבחירות לכנסת.

רוחמה אברהם-בלילא: איזה הוצאות שוטפות יש להם?

עמית סדן: יש להם היערכות לבחירות.

עמית סדן: הם עושים רכישות של ציוד, קלפיות.

מגלי והבה: זה מתואם עם ראש הממשלה?

מגלי והבה: הוא הולך לבחירות עכשיו?

משה גפני: לא.

משה גפני: אלה הוצאות שוטפות.

עמית סדן: היערכות לכל ארבע שנים.

משה גפני: אנחנו מצביעים.

משה גפני: בעד הודעה מספר 14003 – פה אחד

משה גפני: הודעה מספר 17010 – תיאום הפעולות בשטחים

אנסטסיה סורוקינה: עודפים של סעיף 17 שהכסף לא נוצל ב-2011.

זבולון אורלב: לפני שמצביעים אני מבקש לדעת האם יש תשובה ממשרד הביטחון לגבי ישיבות ההסדר.

דניאלה פרתם: אני הבנתי שהנושא הוסדר והכסף בדרך.

זבולון אורלב: לא הבנתי.

זבולון אורלב: את הבנת או את יודעת?

דניאלה פרתם: אני אומרת שאנחנו מעבירים את הכסף בהתאם להסכמות שהבנתי שהגיעו ממשרד הביטחון.

זבולון אורלב: מתי זה עבר?

זבולון אורלב: מתי זה יגיע?

דניאלה פרתם: זה עוד לא עבר.

דניאלה פרתם: זה יגיע לוועדת הכספים.

זבולון אורלב: מתי זה יגיע לוועדת הכספים?

דניאלה פרתם: אני מקווה שזה יגיע בשבוע הבא.

זבולון אורלב: אדוני היושב ראש, חבר הכנסת אורי אריאל ואני מבקשים שכל סוגיית הביטחון תידון במקשה אחת.

זבולון אורלב: הואיל וצריכה לבוא גם בקשה בסוגיה הזאת של ישיבות ההסדר, נדון גם בבקשה הזאת של תיאום הפעולות בשטחים.

אורי אריאל: הישיבות והמכינות.

אורי אריאל: זה תקוע אצלם בועדת תמיכות.

משה גפני: היא אומרת שזה עבר.

זבולון אורלב: לא, היא לא אומרת שזה עבר.

אורי אריאל: היא אומרת שזה בטיפול.

אורי אריאל: זה קיבל אישור של אגף התקציבים במשרד הביטחון, היועץ הכספי וכולי.

אורי אריאל: זה עבר לוועדת תמיכות בראשותו של בני כהן שיודע לעשות את זה גם בשעה.

מגלי והבה: אפשר להיענות לבקשה שלהם אבל לא צריך לפגוע בתיאום וקישור בחבל עזה.

מגלי והבה: אני יודע מה עושים שם.

זבולון אורלב: נמתין עוד שבוע.

מגלי והבה: אם זה עוד שבוע, אין בעיה.

משה גפני: הולכות להיות פניות רבות.

משה גפני: אני מציע שנאשר את הפנייה, תגישו שניכם רביזיה ולא נביא את זה להצבעה.

אורי אריאל: המינהל האזרחי ייתן גם פירוט על נושא הפקחים?

אנסטסיה סורוקינה: מהמינהל האזרחי אין כאן אף אחד, אבל אני אבקש מהם.

משה גפני: אנחנו מצביעים.

משה גפני: בעד הודעה מספר 17010– רוב

משה גפני: ההודעה אושרה שניים נמנעים, זבולון אורלב ואורי אריאל מבקשים רביזיה.

משה גפני: הודעה מספר 18022 – רשויות מקומיות 886 אלף שקלים.

עמית סדן: הפנייה נועדה להעביר עודפי תקציב מ-2010 ל-2011, סכום של 886 אלפי שקלים, סכום זעיר לעומת התקציב הכולל שהוא 4.6 מיליארד שקלים.

עמית סדן: זה לפעילות השוטפת.

משה גפני: אנחנו מצביעים.

משה גפני: בעד הודעה מספר 18022 – פה אחד

משה גפני: זה קצת תקציב.

משה גפני: תקציב של כמעט 4.700 מיליארד ואנחנו מדברים על עודפים בסך 886 אלף שקלים.

משה גפני: הודעה מספר 19026 – משרד המדע 976 אלף שקלים עודפים.

עדי חכמון: הפנייה נועדה להעביר את יתרת התקציב משנת 2010 לשנת 2011.

משה גפני: פעילות שוטפת של המשרד?

עדי חכמון: כן.

משה גפני: אנחנו מצביעים.

משה גפני: בעד הודעה מספר 19026 – פה אחד

משה גפני: הודעה מספר 21011 – השכלה גבוהה

קריאה: העברת יתרת תקציב משנת 2010 לשנת 2011.

משה גפני: מה הם לא ניצלו?

קריאה: אני לא יודעת.

זבולון אורלב: אני מניח שזאת הצטברות כללית.

זבולון אורלב: תקציב של שבעה מיליארד שקלים להשכלה הגבוהה, נשאר להם סכום.

משה גפני: 7 מיליארד ו-379 אלף.

משה גפני: אנחנו מצביעים.

משה גפני: בעד הודעה מספר 21011 – פה אחד

משה גפני: לפני שאתם באים לכאן, תבדקו כדי שנדע.

משה גפני: אנחנו הרי עושים לכם טובה שאנחנו מצביעים על זה כי אחרת צריך לחכות 21 ימים.

משה גפני: הודעה מספר 29015 - משרד הבינוי והשיכון אין רפרנט.

משה גפני: הודעה מספר 30015 – המשרד לקליטת עלייה

רבקה לויפר: עודפי תקציב משנת 2010 שמועברים לשנת 2011.

משה גפני: יש איזה סעיף מיוחד או שזה כללי?

רבקה לויפר: בהמשך תהיה בקשה לשינויים בתוך זה.

רוחמה אברהם-בלילא: למה זה לא הוצא בשנת הכספים הנוכחית?

רוחמה אברהם-בלילא: למה כל הכסף לא בוצע?

רבקה לויפר: זה משרד שיש לו פעילות ויש לו עודפים לא מחויבים.

רוחמה אברהם-בלילא: זה לאותם אנשים עולים שגרים בהוסטלים.

רבקה לויפר: לא.

רבקה לויפר: תקציב לא מבוצע של עשרה מיליון מתוך מיליארד ו-300.

רוחמה אברהם-בלילא: עשרה מיליון שקלים זה הרבה מאוד כסף.

רבקה לויפר: זה משרד שמבצע פעילות שוטפת.

רבקה לויפר: אלה לא רק תשלומים לאנשים.

רבקה לויפר: מתוך פעילות שוטפת, מכל תקנה.

משה גפני: אבל את לא יכולה לחלוק על חברת כנסת נכבדה כמו רוחמה אברהם.

משה גפני: היא אומרת שאין פעילות, אז אין פעילות.

רבקה לויפר: יכול להיות.

רוחמה אברהם-בלילא: לא אמרתי שאין פעילות.

רוחמה אברהם-בלילא: אמרתי שהתקציב לא מנוצל עד תומו.

משה גפני: את אמרת שיבואו גם שינויים.

רבקה לויפר: היום יש עוד בקשה ואתם תראו לאן הולך כל הכסף.

משה גפני: אנחנו מצביעים.

משה גפני: בעד הודעה מספר 30015 – פה אחד

משה גפני: הודעה מספר 23027 – משרד הרווחה

רבקה לויפר: תקציב שלא בוצע בשנת 2010.

משה גפני: פעילות שוטפת?

רבקה לויפר: כן.

משה גפני: אנחנו מצביעים.

משה גפני: בעד הודעה מספר 23027 – פה אחד

משה גפני: הודעה מספר 25011 – הרשות לזכויות ניצולי שואה 133 מיליון ו-270 אלף שקלים.

אורי אריאל: והם מסבירים שאין כסף.

משה גפני: לו הייתי אופוזיציה עכשיו.

רבקה לויפר: היה תקצוב יתר בנושא של חוק התגמולים.

רבקה לויפר: כמובן שכל ניצולי השואה זכאים ומקבלים את התשלומים לפי חוק ולפי החלטות ממשלה.

רבקה לויפר: מדובר בתקצוב יתר.

משה גפני: זה הרבה כסף.

רבקה לויפר: נכון.

רבקה לויפר: ניצולי השואה זכאים לכל המענקים על פי חוק ועל פי החלטות ממשלה.

רבקה לויפר: בונים את התקציב על פי הערכה.

רבקה לויפר: היה כאן תקצוב יתר.

אורי אריאל: לא הבנתי איך יש תקצוב יתר?

אורי אריאל: יש איקס אנשים, מכפילים לפי מה שהם זכאים ויש סטיית תקן של חמישה אחוזים.

רוחמה אברהם-בלילא: עדיין רוב ניצולי השואה לא מקבלים את מה שהם צריכים לקבל.

זבולון אורלב: אני אסביר.

זבולון אורלב: זה מחדל חמור של הממשלה כיוון שלצערנו אחוזים מאוד גדולים של הנכים ואלה שזכאים לא יודעים על זכויותיהם ולא ממצים את זכויותיהם.

זבולון אורלב: הממשלה, במקום להקצות כספים כדי שפעם אחת ולתמיד יהיה מבצע שכולם ימצו את זכויותיהם, מתעלמת מהדבר הזה ואלה בעצם העודפים שאתה מעביר משנה לשנה או אחרי כן מעביר את זה למענקי איזון ברשויות המקומיות.

זבולון אורלב: עשיתם פעולה סיבובית.

משה גפני: לא.

זבולון אורלב: אני מקבל את דבריך.

זבולון אורלב: אני לוקח את דבריי בחזרה.

משה גפני: אני מסכים עם מה שאתה אומר, אבל אני רוצה לפתוח סוגריים.

משה גפני: היות וגם אתה פנית אלי ומיציתי אחרי כן שוב את הדיון.

משה גפני: אמרתי למשה בר סימנטוב - ישבתי אתו בבית הרופאים עת היה הדיון הגדול על המתמחים - שיראה מה הם עושים.

משה גפני: הוא אמר לי שהוא עכשיו עומד בהתלבטות והוא כנראה לא יבצע את זה, לתת את המקדמות לניצולי השואה, מה שהוא נתן בשנה שעברה, כאשר אחרי כן הוא היה צריך לעשות את ההעברה, צעקו עליו על כך שהוא לוקח כסף למענקי איזון.

משה גפני: הוא אומר שעכשיו הוא עומד שוב בהתלבטות, האם להקדים את התשלום לניצולי השואה, אבל הוא לא עושה את זה כי אנחנו לא נותנים ואחרי כן אומרים שהוא לוקח את הכסף.

משה גפני: הוא מקדים את התשלום כי יש לו כסף בסעיף הזה.

זבולון אורלב: אני תמיד בעד שיקדימו תשלומים.

משה גפני: אז אנחנו צריכים להתחייב לא לתקוף אותו.

זבולון אורלב: אני אומר לך שהארכת היתר הזה לא משקפת.

זבולון אורלב: מאידך גיסא, אנחנו רבים אתם לפעמים על מיליון פה ועל מיליון שם.

זבולון אורלב: לדוגמה סוגיית עובדי הכפייה וכדומה.

זבולון אורלב: יש כספים שהם אינם מנוצלים והדבר הזה מעורר דאגה.

זבולון אורלב: אין ברירה, צריך לאשר את זה כי אחרת הכסף ילך לאיבוד אם לא נאשר את זה, אבל צריך לאשר את זה תחת מחאה.

משה גפני: אולי צריך פעם אחת דיון על כל הכסף של ניצולי השואה.

זבולון אורלב: בסדר גמור.

זבולון אורלב: תעשה.

זבולון אורלב: מיצוי וניצול מאה האחוזים.

זבולון אורלב: יכול להיות שצריך לעשות את זה.

זבולון אורלב: זה דיון מאוד חשוב.

משה גפני: יכול להיות שנעשה את זה בינואר.

משה גפני: ניתוח התקציב של ניצולי השואה.

זבולון אורלב: והניצול שלו.

רוחמה אברהם-בלילא: אני חושבת שמעבר לכך אנחנו צריכים לחשוב על דרך בה לוקחים את הכסף הזה ובאיזשהו אופן מקצים חלק ממנו לטובת פעילויות הסברה לטובת אותם אנשים שלא מצליחים להגיע.

משה גפני: זה מה שזבולון אמר.

רוחמה אברהם-בלילא: נכון.

רוחמה אברהם-בלילא: זמנם של אותם אנשים קצוב.

רוחמה אברהם-בלילא: הם לא אנשים צעירים שיש להם עוד הרבה זמן לחיות.

משה גפני: נכון.

משה גפני: אנחנו מצביעים.

משה גפני: בעד הודעה מספר 25001 – פה אחד

משה גפני: הודעה מספר 54019 – רשויות פיקוח, הגז הטבעי

אמיר אדרי: הפנייה נועדה להעברת עודפים.

משה גפני: מה עושים עם הכסף הזה?

אמיר אדרי: זאת פעילות שוטפת.

אורי אריאל: אולי תעביר את זה כאשר תגיע הצעת החוק על התמלוגים.

משה גפני: אנחנו מצביעים.

משה גפני: בעד הודעה מספר 54019 – פה אחד

אורי אריאל: אני מבקש רביזיה.

משה גפני: רביזיה של אורי אריאל.

משה גפני: בסדר.

משה גפני: תהיה אתו בקשר.

משה גפני: הוא צודק.

משה גפני: הוא רוצה לדעת למה אתם לא מביאים את החוק.

אורי אריאל: נדבר אתכם.

אורי אריאל: תביאו את החוק.

אורי אריאל: נראה.

משה גפני: הודעה מספר 34009 – משרד התשתיות הלאומיות

אמיר אדרי: הפנייה נועדה להעברת עודפים ממשרד התשתיות הלאומיות.

משה גפני: שוטף?

אמיר אדרי: שוטף.

משה גפני: מינהל המחקר למדעי האדמה והים.

אמיר אדרי: כן.

אמיר אדרי: הוא חלק ממשרד התשתיות.

משה גפני: אנחנו מצביעים.

משה גפני: בעד הודעה מספר 34009 – פה אחד

משה גפני: הודעה מספר 32040 – תמיכות שונות, משק ודלק

אמיר אדרי: זה נועד להעברת עודפים.

אמיר אדרי: גם זה חלק מפעילות שוטפת.

משה גפני: אנחנו מצביעים.

משה גפני: בעד הודעה מספר 32040 – פה אחד

משה גפני: הודעה מספר 36045 – משרד התעשייה, המסחר והתעסוקה

דוד שטיינמץ: פעילות שוטפת של המשרד.

רוחמה אברהם-בלילא: יש לנו הצעת חוק להכניס את כל הסוגיה של העובדים העניים ולהשוות את מעמד הזוגות למעמד חד הוריות ויש כסף.

רוחמה אברהם-בלילא: משרד התעשייה רוצה לקדם את זה.

זבולון אורלב: זה אי ניצול.

זבולון אורלב: למשל 130 מיליון שקלים שהיה להם לסבסוד לצהרונים ולא ניצלו.

זבולון אורלב: כל הדברים האלה הם כשלים ומחדלים של אי ניצול זכויות אזרחיות.

משה גפני: נכון.

משה גפני: אנחנו מצביעים.

משה גפני: בעד הודעה מספר 36045 – פה אחד

רוחמה אברהם-בלילא: רביזיה.

משה גפני: בקשת רביזיה של חברת הכנסת רוחמה אברהם.

משה גפני: הודעה מספר 37016 – משרד התיירות

יוגב גרדוס: הרפרנט במילואים אבל אני אסביר.

יוגב גרדוס: זאת פעילות שוטפת של משרד התיירות שלא בוצעה בשנה שעברה והכסף עובר עכשיו.

משה גפני: אנחנו מצביעים.

משה גפני: בעד הודעה מספר 37016 – פה אחד

משה גפני: הודעה מספר 38029 – תמיכות בענפי משק 28 מיליון שקלים.

אורי גבע: הפנייה נועדה להעברת העודפים.

משה גפני: מה זה תמיכות בענפי משק?

אורי גבע: למעשה זה סעיף שמאגד פעילויות שונות של משרד התעשייה, בעיקר פעילויות של המדען הראשי ותמיכות.

משה גפני: מדען ראשי במשרד התעשייה.

משה גפני: אנחנו מצביעים.

משה גפני: בעד הודעה מספר 38029 – פה אחד

רוחמה אברהם-בלילא: רביזיה.

משה גפני: יש רביזיה של רוחמה אברהם.

משה גפני: הודעה מספר 39009 – משרד התקשורת, הסדרת התחרות

אורי גבע: מדובר על העברת עודפים מחויבים במשרד התקשורת בסדר גודל של שלושה אחוזים מתקציב המשרד מ-2010 ל-2011.

משה גפני: מה זה קידום להסדרת התחרות?

משה גפני: אתה לא יודע.

משה גפני: אנחנו מצביעים.

משה גפני: בעד הודעה מספר 39009 – פה אחד

משה גפני: הודעה מספר 40011 – משרד התחבורה

אורי גבע: עודפים משנת 2010 ל-2011.

משה גפני: אתם סתם עושים צחוק.

משה גפני: הכול הוא תקליט אחד אבל אני עושה את זה בכוונה כי אחרת זה ב-21 ימים בלי הצבעה.

משה גפני: אנחנו מצביעים.

משה גפני: בעד הודעה מספר 4011 – פה אחד

משה גפני: הודעה מספר 41008 – רשות ממשלתית למים וביוב

עדי חכמון: הפנייה נועדה להעביר את עודפי התקציב משנת 2010 לשנת 2011.

עדי חכמון: פעילות שוטפת.

רוחמה אברהם-בלילא: עודפי תקציב בכל מה שקשור לרשות המים והביוב.

רוחמה אברהם-בלילא: יש בעיה של ראשי רשויות שנתבעים בגלל העובדה שהם לא יכולים מבחינה כספית להקים את כל המתפ"שים למיניהם ונוצרים עודפי תקציב.

רוחמה אברהם-בלילא: יש חילוקי דעות בין משרד התשתיות לבין משרד הפנים וראשי הרשויות נופלים ביניהם ויש עודפי תקציב.

רוחמה אברהם-בלילא: במקום לעשות איזשהו סדר בעניין הזה, לקחת את כל הסוגיה הזאת ובאמת רואים איך משקיעים את כל הכסף במחזור של מים.

משה גפני: נכון, אבל אם לא נאשר את זה, לא יהיה להם את זה.

רוחמה אברהם-בלילא: אז מה?

עדי חכמון: מדובר בפעילות השוטפת ולא בפעילות הפיתוח.

משה גפני: ההערה נכונה.

משה גפני: אנחנו מצביעים.

משה גפני: בעד הודעה מספר 41008 – פה אחד

משה גפני: הודעה מספר 45016 – מענקי בינוי ושיכון אמר לי המנכ"ל שאתם עובדים עליו.

צחי דוד: לא, אנחנו לא עובדים עליו.

משה גפני: הוא התקשר אלי ואמר לי שלקחו לו כסף מהסעיף של שיקום שכונות.

ציון פיניאן: אין בכלל שיקום שכונות.

משה גפני: נדמה לי דירות בשכירות.

משה גפני: דיור ציבורי.

משה גפני: הוא אומר שלקחו לו כסף.

משה גפני: ראובן קוגן הודה, הוא היה כאן.

צחי דוד: לא מדיור ציבורי ולא משיקום שכונות.

משה גפני: אז אולי מסעיף חברתי אחר.

משה גפני: אני לא זוכר בדיוק.

משה גפני: הוא התקשר אלי ושאל אותי איך עשיתי דבר כזה.

צחי דוד: אף אחד לא עבד עליו.

משה גפני: אתם לקחתם כסף ממשרד השיכון, מסעיפים חברתיים, והעברתם לשמירה במזרח ירושלים.

צחי דוד: לא מדויק.

משה גפני: מדויק מאוד.

משה גפני: אתה לא יכול להגיד לא מדויק כי מי שבכיר ממך אמר שזה מדויק.

משה גפני: מי שבכיר ממך, לא נזכיר אותו עכשיו כי אני עוד מעט נפגש אתו.

צחי דוד: לדעתי הוא גם מוזכר כאן יותר מדיי.

משה גפני: הוא אמר שזה נכון.

משה גפני: הוא אמר שהממשלה החליטה על כך.

ציון פיניאן: את שיקום שכונות הם לא היו מוכנים לקבל.

משה גפני: משרד השיכון?

משה גפני: למה?

ציון פיניאן: לא יודע.

צחי דוד: היה ויכוח על המקורות לפנייה של מזרח ירושלים וזה נפתר בחלקו ובחלקו הוויכוח יימשך בעתיד.

צחי דוד: לגבי הפנייה בסעיף 42, מדובר בתקצוב חזרה של עשרים מיליון שקלים עודפים לא מחויבים המהווים פחות מאחוז מסך התקציב.

משה גפני: למה זה?

צחי דוד: בעיקר התחייבויות היחידות שנוצרות בסעיף 42, אלה עמלות לבנקים ולכן הן מוחזרות לסעיף.

צחי דוד: אין התחייבויות אחרות שם.

משה גפני: אנחנו מצביעים.

משה גפני: בעד הודעה מספר 45016 – פה אחד

ציון פיניאן: רביזיה, עד שייתנו לי תשובה מדוע לא מוכנים לקבל העברות לסעיף שיקום שכונות במשרד השיכון.

משה גפני: רביזיה של חבר הכנסת ציון פיניאן.

משה גפני: הודעה מספר 43008 – המרכז למיפוי ישראל

צחי דוד: מדובר בעודפי הכנסות.

צחי דוד: המרכז למיפוי ישראל מוכר שירותים שמתוקצבים חזרה לסעיף.

משה גפני: אנחנו מצביעים.

משה גפני: בעד הודעה מספר 43008 – פה אחד

משה גפני: הודעה מספר 45003 – תשלום ריבית ועמלות

יוגב גרדוס: מדובר בסעיף של כ-35 מיליארד שקלים, מתוכו יש עודפים של 500 מיליון.

משה גפני: אנחנו מצביעים.

משה גפני: בעד הודעה מספר 45003 – פה אחד

משה גפני: הודעה מספר 51006 – דיור ממשלתי אין רפרנט.

משה גפני: הודעה מספר 53008 – משפטים ובתי משפט

אורי גבע: מדובר בהעברת עודפים של תקציב הפיתוח של בתי המשפט.

משה גפני: איזה בינוי?

משה גפני: למה לא נמצאים בתי הדין הרבניים.

משה גפני: טוב, בסדר.

משה גפני: אנחנו מצביעים.

משה גפני: בעד הודעה מספר 53008 – פה אחד

משה גפני: הודעה מספר 55008 – אוצר, פיתוח

אורי גבע: פיתוח האוצר מתרכז בעיקר בפיתוח של רשות המסים ויחידת שע"מ ולא של משרד האוצר.

אורי גבע: לרשות המסים יש מערכת מחשוב מאוד גדולה.

משה גפני: אנחנו מצביעים.

משה גפני: בעד הודעה מספר 55008 – פה אחד

משה גפני: הודעה מספר 56006 – נציבות שוויון זכויות

אורי גבע: מדובר בעודפים של נציבות שוויון זכויות.

משה גפני: אנחנו מצביעים.

משה גפני: בעד הודעה מספר 56006 – פה אחד ההודעה אושרה הודעה מספר 60016 - חינוך מה זה רזרבה לעמידה ביעדים?

משה גפני: יעד הגירעון.

משה גפני: יש סעיף תקציבי כזה ברזרבות.

משה גפני: לעמוד ביעד הגירעון?

משה גפני: 125 אלף שקלים?

משה גפני: העברת עודפים מ-2010 ל-2011.

משה גפני: פעילות שוטפת.

משה גפני: אנחנו מצביעים.

משה גפני: בעד הודעה מספר 60016 – פה אחד ההודעה אושרה הודעה מספר 67010 – , רזרבה להתייקרויות

רבקה לויפר: תקציב הפיתוח של משרד הבריאות.

משה גפני: אנחנו מצביעים.

משה גפני: בעד הודעה מספר 67010 – פה אחד ההודעה אושרה הודעה מספר 68017 – רשות האוכלוסין אתם הולכים להביא עוד הודעות?

עמית סדן: לא.

משה גפני: אלה כל ההודעות של השנה?

עמית סדן: אנחנו בדצמבר.

משה גפני: תסביר.

עמית סדן: הפנייה נועדה להעביר עודפים שלא נוצלו משנת 2010 לשנת 2011.

עמית סדן: זה בתחום התפעול השוטף.

משה גפני: אנחנו מצביעים.

משה גפני: בעד הודעה מספר 68017 – פה אחד ההודעה אושרה הודעה מספר 70029 – משרד השיכון

צחי דוד: הפנייה נועדה לתקצב חזרה לסעיפי אשראי במשרד השיכון עודפי תת ביצוע מהשנים 2009-2010.

רוחמה אברהם-בלילא: עודפי תת ביצוע מ-2009 ו-2010 ואנשים מסכנים חיים באוהלים.

משה גפני: מה זה רזרבה להתייקרויות ולאשראי?

משה גפני: מיליארד.

צחי דוד: בשנתיים האחרונות הריבית במשק הייתה מאוד נמוכה והאזרחים כן העדיפו על פני הריבית הקבועה שהמדינה נותנת לקחת ריבית פריים, תופעה שאין לנו שליטה.

משה גפני: זה מתחיל להיות מעניין.

צחי דוד: בנק ישראל הגביל לאחרונה את שיעור הריבית המשתנה בתוך הלוואה ל-33 אחוזים ולכן אנחנו מחדשים לתוך הסעיף את העודפים שאנחנו מניחים שבשנה הבאה הם ינוצלו.

משה גפני: זאת אומרת, השנה זה לא נוצל מכיוון שאנשים העדיפו לא לקחת את ההלוואות האלה.

צחי דוד: הם העדיפו לא לקחת לא רק ממשלתיות אלא הם העדיפו לא לקחת ריבית צמודה בכלל אלא העדיפו ריבית פריים, ריבית משתנה.

משה גפני: אנחנו מדברים על הממשלתיות.

משה גפני: כמה חוזר השנה?

צחי דוד: כחצי מיליארד שקלים.

משה גפני: לא חצי מיליארד.

משה גפני: כאן יש לך יותר ממיליארד שקלים.

צחי דוד: אלה שנתיים.

שגית אפיק: למה זה שנתיים?

שגית אפיק: זאת שנה אחת.

רוחמה אברהם-בלילא: הוא אמר 209 ו-2010.

משה גפני: זאת העברה מ-2010 ל-2011.

שגית אפיק: אז זאת שנה.

צחי דוד: החוק שעבר כאן בשבוע שעבר יגביר לדעתי את הביצוע.

רוחמה אברהם-בלילא: למה לא הגדלנו את זה יותר?

רוחמה אברהם-בלילא: יש כסף.

משה גפני: אנחנו עשינו את זה לשנה אחת.

משה גפני: בשנה הבאה, או שזה ערב בחירות או שזה ערב תקציב.

רוחמה אברהם-בלילא: ערב הבחירות יהיה הרבה לפני.

משה גפני: אני לא יודע.

משה גפני: אנחנו נבדוק את זה.

משה גפני: הרי על פי החוק הם צריכים לבוא ולדווח מה נעשה כל רבעון ואז נגדיל את זה, כמו שאת אומרת.

משה גפני: אנחנו צריכים לאשר את זה כי בשנה הבאה על פי החוק החדש יהיה כדאי לאנשים לקחת את המשכנתא כי הם מקבלים אחוז אחד פחות מאשר במשק.

צחי דוד: אין ספק שזה יגביר את הביצועים.

משה גפני: אנחנו מצביעים.

משה גפני: בעד הודעה מספר 70029 – פה אחד ההודעה אושרה הודעה מספר 73013 – מפעלי מים

עדי חכמון: הפנייה נועדה להעביר את עודפי התקציב משנת 2010 לשנת 2011.

רוחמה אברהם-בלילא: רביזיה.

משה גפני: אנחנו מצביעים.

משה גפני: בעד הודעה מספר 73013 – פה אחד ההודעה אושרה רוחמה, למה רביזיה?

רוחמה אברהם-בלילא: לא הגיע הזמן שאנחנו נבדוק מה קורה ברשות המים עם כל הנושא של עליית המחירים?

משה גפני: בסדר.

משה גפני: תהיי אתה בקשר ותני לה פרטים.

משה גפני: הודעה מספר 78014 – פיתוח תיירות 307 אלף שקלים.

יוגב גרדוס: הרפרנט במילואים ולכן אני אסביר.

יוגב גרדוס: סעיף פיתוח התיירות, עובר באמת סכום זעום שלא בוצע בשנה שעברה.

משה גפני: אנחנו מצביעים.

משה גפני: בעד הודעה מספר 78014 – פה אחד ההודעה אושרה הודעה מספר 83067 – הוצאות פיתוח

יוגב גרדוס: הסכום הכמעט מוחלט בהעברה הזאת הוא מיליארד שקלים של הלוואות עובדי מדינה.

יוגב גרדוס: זה לא תקציב כמו התקציב הרגיל שאנחנו מכירים אלא אלה הוצאות אשראי.

משה גפני: לא השתמשו בהם?

יוגב גרדוס: זה שלא השתמשו אלא המדינה מעמידה דרך בנק דיסקונט היום – פעם בנק יהב – הלוואות לעובדי מדינה וכאן בעצם התקציב הזה משקף את ההחזרים על פני כמה וכמה שנים קדימה.

יוגב גרדוס: כסף שלא יכול לצאת מהשימוש הספציפי הזה אלא הוא נשאר כל הזמן.

משה גפני: אנחנו מצביעים.

משה גפני: בעד הודעה מספר 83067 – פה אחד ההודעה אושרה הודעה מספר 33022 – משרד החקלאות

עדי חכמון: הפנייה נועדה להעביר שוטף מ-2010 ל-2011.

משה גפני: אנחנו מצביעים.

משה גפני: בעד הודעה מספר 33022 – פה אחד ההודעה אושרה הודעה מספר 46002 – חוק חיילים משוחררים 74,5 מיליון שקלים.

יוגב גרדוס: הכסף הזה הוא על פי חוק בתוך הסעיף.

משה גפני: למה יש עודפים כאלה גדולים?

יוגב גרדוס: יש חוסר ניצול.

יוגב גרדוס: הסעיף מתוקצב על פי החוק וקצב החקיקה לפעמים לא מתקדם לפי קצב התקצוב.

יוגב גרדוס: יש אי התאמה.

רוחמה אברהם-בלילא: הכסף של החקיקה לא מתקדם לפי התקצוב?

יוגב גרדוס: לפעמים צופים שינויי חקיקה שלא מתקדמים בקצב אותו צפו ולכן יש תת ביצוע.

יוגב גרדוס: מדובר על שבעים מיליון שקלים מתוך מיליארד וקצת.

משה גפני: מתוך מיליארד ו-665.

יוגב גרדוס: כן.

יוגב גרדוס: לדעתי זאת ההודעה הראשונה שאנחנו מביאים.

משה גפני: זה לא משנה.

משה גפני: זה תקצוב על פי חוק.

משה גפני: אנחנו מצביעים.

משה גפני: בעד הודעה מספר 46002 – פה אחד ההודעה אושרה הודעה מספר 15034 – משרד הביטחון

דניאלה פרתם: הפנייה נועדה להעביר את עודפי שנת 2010 לשנת 2011.

דניאלה פרתם: כאמור, זה נתח מאוד קטן מתקציב הביטחון.

משה גפני: אנחנו מצביעים.

משה גפני: בעד הודעה מספר 15034 – פה אחד ההודעה אושרה

טמיר כהן: נחזור לעמוד 15, גמלאות ופיצויים.

יוגב גרדוס: הרפרנטית נמצאת בוועדת העבודה והרווחה.

משה גפני: החוק של הפנסיה לנשים.

משה גפני: זה גם חוק שלי.

יוגב גרדוס: זה סעיף של כ-12 מיליארד שקלים.

משה גפני: גמלאות ופיצויים, למה?

יוגב גרדוס: אלה תשלומי פנסיה לעובדי מדינה.

משה גפני: אנחנו מצביעים.

משה גפני: בעד ההודעה – פה אחד ההודעה אושרה

טמיר כהן: עמוד 29, הודעה מספר 25015, בינוי ושיכון.

צחי דוד: הפנייה נועדה לתקצוב עודפי ביצוע של המשרד לשנת 2010.

משה גפני: מה זה פעולות?

צחי דוד: זה התקציב הרגיל של המשרד.

צחי דוד: מדובר בתקציבי שכר, אמרכלות.

משה גפני: אנחנו מצביעים.

משה גפני: בעד הודעה מספר 25015 – פה אחד ההודעה אושרה

טמיר כהן: לדיור הממשלתי הגיע מישהו?

קריאה: לא.

משה גפני: לפני שאנחנו ממשיכים בהעברות, אנחנו חוזרים לתקנות התעבורה.

טמיר כהן: אנחנו חוזרים לדיור הממשלתי.

טמיר כהן: יוגב יסביר.

משה גפני: יוגב, אתה יודע מה להגיד?

משה גפני: הודעה מספר 51006 - הדיור הממשלתי מבקשים להעביר 37,492 שקלים.

משה גפני: מה זה?

יוגב גרדוס: אני אנסה להסביר.

יוגב גרדוס: הסעיף של הדיור הממשלתי מרכז תקציב מכל המשרדים עבור שימוש בנכסי המדינה או במבנים של המדינה לצורך דיור.

משה גפני: אנחנו מצביעים.

משה גפני: בעד אישור הודעה מספר 51006 – פה אחד ההודעה אושרה אנחנו עוברים לשינויים בתקציב.

משה גפני: פנייה מספר 634 – משרד ראש הממשלה

אורי גבע: הפנייה נועדה לביצוע שינויים פנימיים שעיקרם תקצוב התוכנית האסטרטגית הכלכלית במשרד ראש הממשלה, במועצה הלאומית לכלכלה, המרת משרות של דייני גיור מאופן העסקה באמצעות שעות העסקה לחודשי עבודה.

משה גפני: לא לפי תפוקה של גיורים.

אורי גבע: דהיינו, משרה עם שכר גלובלי.

אורי גבע: יש החלטת ממשלה בנושא הזה.

אורי גבע: כמו כן שינויים פנימיים.

משה גפני: אנחנו מצביעים.

משה גפני: בעד אישור פנייה מספר 634 – רוב נמנע – 1 הפנייה אושרה אני נמנע.

משה גפני: אני מבקש לרשום בפרוטוקול שחבר הכנסת גפני נמנע.

משה גפני: הפנייה אושרה.

זבולון אורלב: אתה נמנע בגלל הגיור?

משה גפני: לא.

משה גפני: לא בא לי להצביע כל דבר על משרד ראש הממשלה.

משה גפני: יש לנו הסכם קואליציוני, שראש הממשלה יכבד אותו.

משה גפני: פניות מספר 652 -

חן לב: צהרים טובים.

חן לב: הפנייה הזאת היא פנייה שהונחה על שולחן הוועדה לפני כחודש להגדלת תקציב מרכבה לשנת התקציב הנוכחי.

חן לב: אני מבין שהתשובות מאנשי מרכבה שנמצאים כאן אתי הועברו לוועדה.

משה גפני: לא.

משה גפני: אני מבקש שיסבירו פרויקט של 380 מיליון שקלים.

משה גפני: מה זה 380 מיליון שקלים.

ראובן כהן: אני אסביר.

ראובן כהן: ראובן כהן, אגף החשב הכללי משרד האוצר, מנהל פרויקט מרכבה.

משה גפני: דיברנו בטלפון כמה פעמים.

ראובן כהן: כן וגם התקדמנו קצת.

משה גפני: כן.

משה גפני: העניין של המחשב בישיבות.

משה גפני: אני פשוט רותח מזעם.

משה גפני: רותח מזעם אבל בסדר.

משה גפני: עוד להשקיע גם 380 מיליון כדי לתת לאנשים לשחק עם מחשבים.

משה גפני: אנשים לא מקבלים משכורת בזמן, אבל בסדר, אין בעיה.

משה גפני: אני לא יכול לעצור את המדינה.

משה גפני: כך המדינה מתנהלת.

רוחמה אברהם-בלילא: אתה יכול לנסות.

משה גפני: אני לא יכול, אבל בינתיים התוועדתי לעניין הזה וחברי הוועדה התוודעו לכך שהושקעו 380 מיליון שקלים בפרויקט מרכבה.

משה גפני: 380 מיליון שקלים.

משה גפני: היינו יכולים לפתור את כל בעיות העמותות.

רוחמה אברהם-בלילא: זה לא בחמש או בעשר השנים האחרונות אלא זה הרבה יותר.

רוחמה אברהם-בלילא: זה לא סכום כולל של כל הפרויקט הזה.

משה גפני: הנה, הוא יסביר.

זבולון אורלב: מי אדוני?

ראובן כהן: ראובן כהן, מנהל פרויקט מרכבה, אגף החשב הכללי.

ראובן כהן: אתם קושרים את מה שקורה במוסדות דת ובמוסדות תורניים.

משה גפני: לא דיברתי על מוסדות דת.

רוחמה אברהם-בלילא: לא קשרנו שום דבר.

רוחמה אברהם-בלילא: תסביר לנו על הפרויקט.

משה גפני: אנחנו קושרים.

משה גפני: כן, אני קושר, אז מה?

משה גפני: הרי זה מה שאמרו לי.

משה גפני: לא חשוב, זה אפילו כבר לא מעניין אותי.

משה גפני: תגיד מה זה 380 מיליון שקלים.

משה גפני: אתה הבנת את מה שהולך כאן?

זבולון אורלב: אני במקרה הבנתי.

ראובן כהן: מדובר על כאן על פרויקט לאומי, פרויקט רב-שנתי כאשר אנחנו ממחשבים את כל משרדי הממשלה ויחידות הסמך.

רוחמה אברהם-בלילא: כבר מה שנים?

ראובן כהן: כעשר שנים.

רוחמה אברהם-בלילא: מה העלות הכוללת של כל הפרויקט הזה?

ראובן כהן: העלות הכוללת מרגע ההקמה היא 385 מיליון שקלים.

ראובן כהן: עד עכשיו הוצאנו מבחינת ההקמה של הפרויקט – ותכף תשמעו מה זה – 300 מיליון שקלים.

ראובן כהן: נשארו לנו עוד כשמונים מיליון כדי להשלים את הקמת הפרויקט במשרדים שנותרו לנו, בעוד כשנתיים.

ראובן כהן: לאן הולך הכסף הזה.

ראובן כהן: כאמור, מדובר על כל הממשלה, על כל ה-BACK OFFICE הממשלתי כאשר BACK OFFICE ממשלתי אלה אגפי הכספים וכל משרדי הממשלה, יחידות משאבי אנוש, היחידות שעושות רכש, יחידות שנותנות תמיכות לקהילות ולגופים, הדיור, הנדל"ן וכיוצא בזה.

ראובן כהן: זה ה-BACK OFFICE הממשלתי.

משה גפני: מה זה הנדל"ן?

ראובן כהן: קודם הזכרת את הדיור הממשלתי, אז מי שבנה את המערכת - הוא נבנה במסגרת פרויקט מרכבה.

ראובן כהן: המערכת שמנהלת את הנדל"ן או את הדיור הממשלתי, כל הדיורים הממשלתיים, בין אם אלה דיורים בבעלות המדינה ובין אם אלה דיורים שמושכרים לטובת שיכון או דיור של המשרדים הממשלתיים.

משה גפני: יש הצדקה להשקיע בפרויקט כזה 400 מיליון שקלים?

ראובן כהן: בוודאי.

משה גפני: למה?

ראובן כהן: מדובר בפרויקט רב שנתי.

משה גפני: את זה הבנתי.

רוחמה אברהם-בלילא: אבל למה?

ראובן כהן: אנחנו משפרים את כל תהליכי העבודה של ה-BACK OFFICE הממשלתי.

ראובן כהן: אנחנו יוצרים אינטגרציה בין כל התהליכים העסקיים, בין הרכש לכספים לבין התמיכות, אנחנו משפרים את התפעול של המשאב האנושי, אנחנו גם יוצרים ממשל זמין.

ראובן כהן: אם ניקח את הדוגמה של התמיכות, אנחנו מאפשרים לקהילות, למשל מוסדות תרבות ואומנות לבקש בקשות תמיכה בלי להגיע למשרדים ולשלוח מסמכים, לבקש תמיכה מהמשרד הממשלתי הספציפי.

משה גפני: בלי להגיע למשרדים?

ראובן כהן: בלי להגיע פיזית למשרדים כפי שהיה.

משה גפני: בכל האגפים זה כך?

ראובן כהן: תלוי.

ראובן כהן: למשל למשרד החינוך יש קבוצה כזאת.

משה גפני: דווקא במוסדות הדת אני ראיתי שחייבים להגיע למשרד.

רוחמה אברהם-בלילא: במשרד התעשייה יש את כל הטופסולוגיה לעסקים הקטנים והבינוניים?

משה גפני: לשם צריך להגיע.

ראובן כהן: לא.

ראובן כהן: מבחינת התמיכות, מדובר על תמיכות מסוג מסוים.

משה גפני: זאת אומרת, במשרד התרבות למשל.

ראובן כהן: בבקשה, תנו לי לסיים.

משה גפני: אנחנו כאן מהבוקר.

ראובן כהן: אבל אני רק חמש דקות.

משה גפני: בסדר, אני מתנצל.

ראובן כהן: שוב, אנחנו מוציאים את הכסף על בניית המערכת, על רכישת הרישיונות, על הדרכת המשתמשים, על תחזוקת המערכת, על רכישת השרתים, על רכישת התוכנות, על תחזוקת התוכנות.

ראובן כהן: מדובר בכוח אדם שמחזיק את הפרויקט הזה, מנהל אותו ומבצע אותו, בסדר גודל של 240 אנשים.

ראובן כהן: לכן הכסף הולך גם על כוח אדם, גם על חומרה, גם על תוכנה, גם על רישיונות וגם על השקה במשרדים.

רוחמה אברהם-בלילא: כמה מתוך הכסף הזה הולך להשקעה בתוכנות וייעול כל הסוגיה של הממשל הזמין?

ראובן כהן: אין את החלוקה ואת ההבחנה המדויקת הזאת, אבל יש לנו מספר מערכות.

רוחמה אברהם-בלילא: אם אתה הולך לקראת מצב בו אתה רוצה לשפר את השירותים של הממשלה אל מול האזרח שנופל בין הכיסאות?

חן לב: ראובן, אם תרשה לי.

חן לב: חברת הכנסת רוחמה אברהם, את שואלת שאלה טובה והתשובה לה היא 110 מיליון שקלים מדי שנה שמתוקצבים בפרויקט ממשל זמין שהוא נפרד מפרויקט מרכבה.

רוחמה אברהם-בלילא: ללא שום קשר?

רוחמה אברהם-בלילא: אין איזושהי סינכרוניזציה?

חן לב: יש נקודות מסוימות בהם קיימים ממשקים בין יישומים של ממשל זמין לבין פרויקט מרכבה, במקומות בהם זה מתאים ובמקומות בהם המשרדים מעוניינים.

חן לב: לעניין התקציב של מרכבה, מדובר בחלק לא גדול משום שעיקר ההשקעה היא מתקציב ממשל זמין ומתקציבי המשרדים.

רוחמה אברהם-בלילא: חשוב לי להבין את זה.

רוחמה אברהם-בלילא: כשיש תוספת של 110 מיליון שקלים לממשל זמין, אני רואה את האזרח ואת טובת הציבור שהיא לנגד עיני.

רוחמה אברהם-בלילא: כאשר אני רואה את אותם אתיופים ואת אותם רוסים שלא מבינים את המסמכים, את אותם ניצולי שואה שאין להם את כל המסמכים, אותם בעלי עסקים שלא יודעים איך לפתוח עסק, זאת אומרת, קיים מאגר או קיימת חוסר זמינות ממשלית בכל מה שקשור לצורכי האזרח.

רוחמה אברהם-בלילא: כתוצאה מכך אנחנו נתקלים בהרבה מאוד עודפים שעוברים משנה לשנה ולא מנוצלים, כי לאזרחים אין מספיק נגישות כדי לקבל את כל התקציבים הללו.

חן לב: זה נכון.

חן לב: הפעילות של ממשל זמין בין היתר היא לקדם הנגשת מידע בשפה ברורה לציבור.

רוחמה אברהם-בלילא: בשפה ברורה אבל לא בשפות זרות.

רוחמה אברהם-בלילא: לא בערבית, באמהרית וברוסית.

חן לב: חלק מהפעילות של ממשל זמין היא באופן מכוון לקדם למשל הנגשת מידע בערבית של משרדי הממשלה.

חן לב: זה מצריך כמובן שיתוף משרדי הממשלה.

חן לב: חלק ממשרדי הממשלה פועלים להקים אתרי אינטרנט גם בשפות נוספות.

חן לב: זה בהחלט חלק מהפעילות של ממשל זמין אבל שוב, מדובר על תקציב שהוא נפרד לחלוטין מהתקציב שמונח על שולחן הוועדה כרגע לדיון.

משה גפני: אתה אמרת שאנשים לא צריכים להגיע למשרדים.

משה גפני: למשל, למשרד התרבות הם לא צריכים להגיע אלא הם יכולים לפעול דרך המחשבים.

משה גפני: אם כן, זה צריך להיות בכל המשרדים.

ראובן כהן: כן.

ראובן כהן: מי שיכול על פי חוק 3(א) או רשויות מקומיות.

משה גפני: לא משנה.

משה גפני: מי שזכאי.

ראובן כהן: כן.

משה גפני: יש משרד שאני מכיר ושם צריך לבוא למשרד.

משה גפני: אם אני אראה דבר כזה, אני אומר לך.

משה גפני: אנחנו מצביעים.

משה גפני: בעד אישור פנייה מספר 652 – פה אחד הפנייה אושרה פנייה מספר 691 – תוכנית חומש, פיתוח מגזר המיעוטים מורידים לאבישי ברוורמן מהלשכה.

אורי גבע: כן.

אורי גבע: מדובר בסיכום שנעשה עוד לפני והחלטה שהתקבלה עוד לפני קבלת ההחלטה על הפסקת פעילות המשרד.

אורי גבע: העברת חמישה מיליון שקלים לרשות לפיתוח מגזרי מיעוטים לתוכנית החומש.

אורי אריאל: למה אתם לא מתקצבים בכלל את הדרוזים בגולן?

דרורית שטיינמץ: חלק מההחלטה הזאת כולל את הדרוזים, צ'רקסים והבדואים.

משה גפני: הוא שאל על הגולן.

דרורית שטיינמץ: אני לא יודעת.

דרורית שטיינמץ: אנחנו נוכל לבדוק את זה.

אורי אריאל: אני מבקש, בלי לעכב, להגיש רביזיה.

אורי אריאל: טמיר, ברגע שהיא מעבירה תשובה אליכם, אני אסיר את הרביזיה.

משה גפני: אנחנו מצביעים.

משה גפני: בעד אישור פנייה מספר 691 – פה אחד הפנייה אושרה

משה גפני: הפנייה אושרה.

משה גפני: יש בקשה לרביזיה.

משה גפני: ברגע שיש תשובה ממך, הרביזיה מוסרת.

משה גפני: פנייה מספר 723 – השבת הרכוש

אורי גבע: הפנייה נועדה לביצוע הסטות לתקציב של המשרד לאזרחים ותיקים ושל הלשכה המרכזית לסטטיסטיקה ששניהם מתוקצבים בתוך סעיף 04.

אורי גבע: עיקר העניין הוא לתת כאן הרשאה להתחייב לתקציב המשרד לאזרחים ותיקים, יש להם תוכניות ארוכות טווח, ותקצוב של שעות סוקרים במפקד האוכלוסין ובהתאם לביצוע בפועל.

זבולון אורלב: יש לי שאלה.

זבולון אורלב: הרשות לשוויון זכויות לאנשים עם מוגבלות במשרד המשפטים טוענת שלקחתם את התקציב של הסקר של אנשים עם מוגבלויות מהלשכה המרכזית לסטטיסטיקה לטובת הנושא הזה של אזרחים ותיקים.

זבולון אורלב: יש לך מידע על זה?

אורי גבע: אני מתקצב גם את הרשות לזכויות אנשים עם מוגבלויות.

אורי גבע: מעולם לא הגיעה פנייה כזאת.

אורי גבע: אני מתקצב גם את הלשכה המרכזית לסטטיסטיקה.

זבולון אורלב: אתה מוכן לבדוק את הבקשה שלי?

אורי גבע: על העברת תקציב?

זבולון אורלב: כן.

זבולון אורלב: יש טענה שהיה סכום מיועד בלשכה המרכזית לסטטיסטיקה לעשות סקר על סוגיית אנשים עם מוגבלויות אבל הוא לא מבוצע כי הייתה הסטה תקציבית מהסוגיה הזאת לסוגיה או של אזרחים ותיקים או של נושא אחר.

זבולון אורלב: אני אפילו לא מגיש רביזיה.

זבולון אורלב: אני יכול לסמוך עליך, נכון?

אורי גבע: כן.

אורי גבע: אני אשאל אותם עכשיו ואני אומר להם להשיב.

זבולון אורלב: בסדר.

זבולון אורלב: אני לא אגיש רביזיה כי אני לא רוצה לסבך את זה, אבל אני סומך עליך שתיתן לי תשובה.

זבולון אורלב: תן לי רק פתק עם השם ומספר הטלפון שלך.

זבולון אורלב: תודה.

משה גפני: אנחנו מצביעים.

משה גפני: בעד אישור פנייה מספר 723 – פה אחד הפנייה אושרה פניות מספר 724 ו-725 -

אורי גבע: כאן מדובר על תקצוב של חלקו של משרד החקלאות ומשרד ראש הממשלה לתוכנית להעצמת תשתיות מורשת לאומית.

רוחמה אברהם-בלילא: איזה משרד?

אורי גבע: החקלאות.

רוחמה אברהם-בלילא: מה הקשר לחקלאות והעצמת תשתיות מורשת לאומית?

אורי גבע: במסגרת החלטת הממשלה נלקחו משאבים מהרבה מאוד משרדים.

דרורית שטיינמץ: זה איגום משאבים מכלל משרדי הממשלה.

משה גפני: אנחנו מצביעים.

משה גפני: בעד אישור פניות מספר 724 ו-725 – פה אחד הפניות אושרו פניות מספר 734 עד 736 – משרד התעשייה, המסחר והתעסוקה

דוד שטיינמץ: מדובר כאן בהעברת תקציב לטובת משרד החינוך עבור השלמת השכלה לעולים אתיופיים.

דוד שטיינמץ: אלו קורסים שעושים במשרד החינוך ואנחנו מעבירים להם תקציבים על מנת שהם יעשו את הקורסים האלה.

משה גפני: אנחנו מצביעים.

משה גפני: בעד אישור פניות מספר 734 עד 736 – פה אחד הפניות אושרו פניות מספר 737 ו-738 -

משה גפני: מדובר בהעברת 500 אלף שקלים מתקציב הפיתוח של המשרד לתקציב הרגיל לצורך תקציב שיפוצים למפעל להכשרת ילדי ישראל.

זבולון אורלב: המפעל להכשרת ילדי ישראל הוא המפעל של פנימיות החינוך היסודי.

טמיר כהן: פנימיות לילדים נזקקים.

משה גפני: למה 500 אלף?

משה גפני: מה זה בדיוק הסכום הזה?

משה גפני: זה הסכום שתוקצב להם.

משה גפני: במסגרת הקריטריונים אפשר להעביר להם רק באמצעות תקציב רגיל.

משה גפני: אנחנו מצביעים.

משה גפני: בעד אישור פניות מספר 737 ו-738 – פה אחד הפניות אושרו פנייה מספר 746 -

אורי גבע: מדובר בפנייה שהיא טכנית יחסית.

אורי גבע: מדובר בהעברה קודם כל של רשמים מהנהלת בתי המשפט לרשות האכיפה והגבייה במסגרת ההפרדה.

אורי גבע: הדבר נעשה, אגב, בהדרגה ולכן יכול להיות שראיתם פניות כאלה בעבר וגם תראו בעתיד עד שנשלים את ההפרדה.

אורי גבע: בנוסף אנחנו מתגברים הוצאה מותנית בהכנסה ברשות האכיפה והגבייה שהפעילות שלה הולכת וגדלה עם השנים.

אורי גבע: בעצם משלמים לעיקולים לבנקים וכיוצא בזה.

אורי גבע: בעקבות ההפרדה אנחנו גם מבצעים שיפוצים נדרשים.

משה גפני: בסדר.

משה גפני: יש עוד פנייה של משרד המשפטים?

אורי גבע: לא.

משה גפני: אנחנו מצביעים.

משה גפני: בעד אישור פנייה מספר 746 – פה אחד הפנייה אושרה פנייה מספר 747 – משרד התעשייה, המסחר והתעסוקה

דוד שטיינמץ: מדובר כאן בהעברת תקציבים שבתוכם יש תוספת של 15 מיליון שקלים למעונות יום להשלמת התקצוב השנתי וכן תוספת של 23 מיליון שקלים למוסדות הנוער שלנו, להשלמת המימון השוטף.

משה גפני: מה זה מוסדות הנוער שלכם?

דוד שטיינמץ: בתי הספר לנוער, השלמת התקצוב השנתי לנוער כולל הסכמי השכר שנחתמו.

משה גפני: אתם משרד שהיה צריך לקבל פרס נובל.

משה גפני: זאת האמת.

רוחמה אברהם-בלילא: אתה ראית את השילוב מוגבלים בשוק העבודה, שם מורידים להם?

משה גפני: 25 אלף שקלים.

רוחמה אברהם-בלילא: כן, למה?

משה גפני: לא יכולתם למצוא סעיף אחר?

משה גפני: דווקא לעצבן?

רוחמה אברהם-בלילא: כן.

רוחמה אברהם-בלילא: למה לקחת מהם?

דוד שטיינמץ: זה סכום קטן מאוד.

רוחמה אברהם-בלילא: מה זה משנה?

משה גפני: אנחנו נאשר את הפנייה אבל אני אבקש ממך לבדוק לגבי ה-25 אלף שקלים ולתת תשובה לרוחמה אברהם.

רוחמה אברהם-בלילא: שייקח ממקור אחר.

דוד שטיינמץ: בסדר.

דוד שטיינמץ: אני אקח את זה.

רוחמה אברהם-בלילא: תראה לי שאתה לוקח את זה.

רוחמה אברהם-בלילא: אני מאשרת את זה בתנאי.

משה גפני: בסדר.

משה גפני: קח את זה ממקום אחר.

משה גפני: אנחנו מצביעים.

משה גפני: בעד אישור פנייה מספר 747 – פה אחד הפנייה אושרה פניות מספר 749 ו-750 -

אורי גבע: מדובר בפנייה שבעיקרה היא הסטות פנימיות במשרד ראש הממשלה אבל היא גם מבקשת לתגבר סכום של כארבעה וחצי מיליון שקלים במשרד לפרויקטים שמבוצעים במסגרת הפעילות של השר נהרי ומערך הגיור.

דרורית שטיינמץ: פרויקטים בתחום חברה ומורשת של השר נהרי.

משה גפני: מה עושים שם?

דרורית שטיינמץ: בעיקר פעילות במרכזי קליטה לעולים שהגיעו מתימן, טוניסיה ותורכיה.

משה גפני: מה עושים אתם?

רוחמה אברהם-בלילא: יש כאן סך של 3,443 אלפי שקלים עבור העלאת יהודי תימן.

דרורית שטיינמץ: לא.

רוחמה אברהם-בלילא: העלאה.

רוחמה אברהם-בלילא: יש יהודים בתימן שאנחנו צריכים להעלות?

דרורית שטיינמץ: השר נהרי לא מבצע עלייה כי לשם כך קיים משרד העלייה והקליטה.

דרורית שטיינמץ: נכון, התקנה מנוסחת לא בצורה נכונה.

משה גפני: מעלים עכשיו יהודים מתימן?

דרורית שטיינמץ: כן.

דרורית שטיינמץ: יש עולים חדשים מתימן.

זבולון אורלב: זה הסכם קואליציוני?

דרורית שטיינמץ: כן.

משה גפני: אז דברי בעברית מהתחלה.

משה גפני: אני בעד לכבד הסכמים קואליציוניים.

זבולון אורלב: מה זה קשרים עם הגולה?

זבולון אורלב: גם הסכם קואליציוני.

זבולון אורלב: מיליון שקלים.

זבולון אורלב: סעיף 2.

דרורית שטיינמץ: פעולות מערך הגיור?

זבולון אורלב: לא.

זבולון אורלב: כתוב בבקשה מיליון שקלים עבור פרויקט קשרים עם הגולה.

משה גפני: קואליציוני.

רוחמה אברהם-בלילא: גם אם זה קואליציוני, מן הראוי שזה יהיה בתקנות שאפשר גם לאשר אותן.

זבולון אורלב: ידידי, אפשר לדעת איזה הסכם קואליציוני, עם איזו מפלגה?

דרורית שטיינמץ: אנחנו לא כל כך יודעים.

אורי גבע: ש"ס.

רוחמה אברהם-בלילא: ש"ס מעלים יהודים מתימן?

זבולון אורלב: קשרים עם הגולה של ש"ס?

משה גפני: מה לא ברור כאן?

זבולון אורלב: אני לא יודע לאן זה עובר.

זבולון אורלב: זה עובר לגלות בבל?

זבולון אורלב: יש תקנה תקציבית שקוראים לה קשרים עם הגולה?

משה גפני: תגידי הסכם קואליציוני עם מי ואנחנו נאשר את זה.

דרורית שטיינמץ: הסכם קואליציוני של השר נהרי שבמסגרת הזאת הוא מחלק אותם לפרויקטים במסגרת חברה ומורשת, פרויקטים של יהודי תימן.

רוחמה אברהם-בלילא: קופה קטנה של ארבעה וחצי מיליון שקלים לשר נהרי.

משה גפני: זה הסכם קואליציוני עם ש"ס?

רוחמה אברהם-בלילא: לא.

רוחמה אברהם-בלילא: זאת קופה קטנה לשר נהרי.

אורי אריאל: בעוד שנה תהיו בממשלה, וגם אז תהיה קופה קטנה.

משה גפני: אנחנו מצביעים.

משה גפני: בעד אישור פניות מספר 749 ו-750 – נגד - 2

רוחמה אברהם-בלילא: אני מתנגדת.

מגלי והבה: גם אני מתנגד.

משה גפני: אני מצביע לבד על הפניות האלה?

משה גפני: זבולון, לא מדברים בטלפון באמצע הישיבה.

מגלי והבה: יש רוב נגד, אז זה נפל.

משה גפני: עוד לא נפל.

מגלי והבה: למה?

מגלי והבה: נפל.

מגלי והבה: זה שניים ואחד.

אורי אריאל: הכותרת מחר: קרע בין ש"ס לאגודה.

משה גפני: לא, אני בעד.

זבולון אורלב: מה רצית?

משה גפני: ראשית רציתי לומר לך שלא מדברים בפלאפון באמצע ישיבת ועדה.

משה גפני: אני מצביע על ההסכם הקואליציוני.

רוחמה אברהם-בלילא: העלאת יהודי תימן.

משה גפני: לא חשוב מה.

זבולון אורלב: אני רק לא מבין את הסתירה.

זבולון אורלב: קשרים עם הגולה, זה להשאיר אותם שם.

משה גפני: אנחנו מצביעים.

משה גפני: בעד אישור פניות מספר 749 ו-750 – 2

משה גפני: נמנע – 1 הפנייה לא אושרה הפנייה לא אושרה.

אורי אריאל: אני נמנע.

זבולון אורלב: אף על פי שדעתי נגד, אני מצביע בעד.

משה גפני: אני מגיש רביזיה על הפנייה הזאת.

משה גפני: אני אביא אותה להצבעה.

משה גפני: אם אפשר לגייס חברים מהקואליציה לכדי שיבוא להצביע.

משה גפני: שיבואו לכאן חברי ש"ס.

מגלי והבה: לא, הם רק רוצים את הכסף.

משה גפני: פניות מספר 751 ו-752 –

אנסטסיה סורוקינה: הפנייה נועדה לתגבר את תקציב הכבאות בסך של שישה מיליוני שקלים.

אנסטסיה סורוקינה: המשרד לשיתוף פעולה אזורי, עבור כיבוי בקרב תושבי איו"ש.

משה גפני: אנחנו מצביעים.

משה גפני: בעד אישור פניות מספר 751 ו-752 – פה אחד הפניות אושרו פניות מספר 753 עד 755 -

דוד שטיינמץ: מדובר כאן בתקצוב התקציב לנציבות שוויון אנשים עם מוגבלויות בסך של מיליון שקלים עבור מיזם תעסוקה משותף בהתאם לסיכום עם משרד ראש הממשלה ומשרד התעשייה.

משה גפני: אנחנו מצביעים.

משה גפני: בעד אישור פניות מספר 753 עד 755 – פה אחד הפניות אושרו פניות מספר 765 ו-757 -

אורי גבע: מדובר בפנייה שאנחנו מעבירים ממערך הגיור לבתי הדין.

אורי גבע: בתי הדין מסיעים דייני גיור ומערך הדיור משתתף.

משה גפני: 48 אלף שקלים?

אורי גבע: כן.

אורי גבע: תקציב הסעות בלבד.

משה גפני: אנחנו מצביעים.

משה גפני: בעד אישור פניות מספר 756 ו-757 – נמנע - 1 הפניות אושרו אני נמנע.

משה גפני: במקום להביא בינוי לבתי הדין, זה מה שאתם מביאים, 48 אלף שקלים?

משה גפני: פניות מספר 758 ו-759 -

אורי גבע: יש כאן פנייה של משרד ראש הממשלה שמעביר למשרד החוץ, סכום של 5.6 מיליון שקלים בערך.

אורי גבע: החלק העיקרי הוא נושא של איכמן, הטקסים שאושרו בזמנו בוועדה, תוספת של ארבעה מיליון שקלים.

אורי גבע: מי שמבצע בחוץ לארץ ויכול להעביר תשלומים לחוץ לארץ, זה משרד החוץ.

אורי גבע: לכן זה מועבר לתקנת ביצוע אצלם מלשכת השר פלד.

אורי גבע: זאת העברה טכנית – 930 אלפי שקלים לבחינת תחליפי נפט שמשרד ראש הממשלה מעביר.

אורי גבע: בנוסף יש לנו תשלום לחברת החשמל שזה בעצם סיוע להעברת גנרטורים לקפריסין.

מגלי והבה: היהודים השתגעו.

אורי גבע: כנס עם ארגון יונסה.

משה גפני: למה צריך גנרטורים בקפריסין?

משה גפני: אין להם חשמל?

אורי גבע: בתחילת יולי היה אסון במתקן ליד העיר לרנקה.

דרורית שטיינמץ: בבסיס חיל הים שלהם.

אורי גבע: כן.

אורי גבע: ליד הים.

אורי גבע: ירד להם הספק החשמל ואנחנו מעבירים להם גנרטורים.

אורי אריאל: רבע מתצרוכת החשמל נפלה.

אורי אריאל: ראש הממשלה החליט להעביר גנרטורים בעשרה מיליון.

אורי אריאל: מאיפה?

אורי אריאל: ככה.

אורי אריאל: משרד הביטחון משלם.

משה גפני: מה זה 115 אלף שקלים?

אורי גבע: ארגון האו"מ, ארגון יונסה.

משה גפני: מה זה?

אורי גבע: אני לא מכיר את הארגון.

משה גפני: לא מכיר, נעבור לפנייה הבאה.

משה גפני: תכירו ותגידו לנו מה זה.

משה גפני: אולי אנחנו מעבירים כאן למשולם נהרי דרכם?

משה גפני: לא.

משה גפני: פנייה מספר 760 -

אורי גבע: מדובר על תגבור של 12 תקני כוח אדם ביחידת שע"מ, השלמת גירעון שנוצר לאורך השנים ביחידת המחשוב.

משה גפני: אנחנו מצביעים.

משה גפני: בעד אישור פנייה מספר 760 – פה אחד הפנייה אושרה

אורי אריאל: אני מבקש רביזיה.

אורי אריאל: היה אתמול דיון לגבי תקנים למינהלת תנופה שצריכה לסיים כמה עבודות דחופות ונאמר שיהיה אצלם דיון.

אורי אריאל: אני מבקש לקבל את הסיכום על הדיון במינהלת תנופה.

אורי אריאל: אני מבקש לשמוע מה הסיכום עם מינהלת תנופה לגבי תקנים שהובטחו להם וסוכמו אתם.

אורי אריאל: לא תקנים חדשים אלא תקנים עליהם סוכם ולא ניתנו להם לעבודה.

משה גפני: אתה מגיש על זה רביזיה?

אורי אריאל: כן.

אורי אריאל: הם יענו בטח תוך יום והיא תרד.

משה גפני: אם הם נותנים תשובה, אתה מסיר את הרביזיה?

אורי אריאל: כן.

אורי אריאל: אם הם נותנים תשובה שמניחה את הדעת.

אורי גבע: דניאלה תעביר.

משה גפני: פנייה מספר 761 -

אורי גבע: לפי החלטת הממשלה לתגבור תקנים של בני מיעוטים במשרדי הממשלה, אנחנו מתקצבים תקן אחד בהנהלת בתי המשפט.

מגלי והבה: למה רק תקן אחד?

אורי גבע: התקצוב נעשה בהדרגתיות, כל שנה מאושרים תקנים בהתאם לתוכנית עבודה וכאן אושר תקן אחד.

אורי גבע: אגב, להנהלת בתי המשפט אושרו בשנים האחרונות הרבה יותר תקנים אבל אנחנו מוסיפים כאן רק אחד.

אורי גבע: זה לא רק תקן אחד אלא זאת הדרגתיות.

אורי גבע: אושרו הרבה יותר תקנים.

משה גפני: מגלי, אתה בעד?

מגלי והבה: כן.

מגלי והבה: אני שואל רק למה תקן אחד.

משה גפני: אנחנו מצביעים.

משה גפני: בעד אישור פנייה מספר 761 – פה אחד הפנייה אושרה פנייה מספר 762 - העסקת עובדים.

רוחמה אברהם-בלילא: איזה שר זה המטה לביטחון לאומי?

אורי גבע: המטה לביטחון לאומי בעצם כפוף לראש הממשלה.

משה גפני: מה המשרה שאתם רוצים שם?

אורי גבע: מוקם מרכז חדש לניהול משברים.

רוחמה אברהם-בלילא: ברור, עם ממשלה כזאת, עם כל כך הרבה משברים, מישהו צריך לנהל אותם.

רוחמה אברהם-בלילא: ראש הממשלה לא יכול לנהל אותם.

משה גפני: מה אתם רוצים?

אורי גבע: שני עובדים למרכז לניהול משברים.

משה גפני: שני עובדים חדשים?

אורי גבע: כן.

רוחמה אברהם-בלילא: כמה עובדים שם?

אורי גבע: המרכז הוא חדש.

אורי גבע: יש כרגע הצעה להעברה למשרד ראש הממשלה אבל זה מרכז חדש.

משה גפני: אבל בפנייה אתם מבקשים שני חודשי עבודה.

אורי גבע: מדובר בשני עובדים כדי שיוכלו להתחיל הליכי קליטה ומכרז.

משה גפני: אתם קולטים גם חרדים?

אורי גבע: אין שום אפליה כאן.

יצחק וקנין: האפליה כבר מוטבעת.

יצחק וקנין: היא לא צריכה להיות.

משה גפני: אין אפליה.

משה גפני: גם לא אישרו את החוק שלי כי אלי ישי הגיש ערר.

משה גפני: לנו אין שרים בממשלה והוא הגיש ערר.

משה גפני: החוק שאנחנו הגשנו של העדפה מתקנת, משרד המשפטים אמר בוועדת השרים, שר המשפטים אמר שאין אפליה של חרדים.

פניה קירשנבאום: הוא הגיש ערר על החלטת ועדת השרים.

משה גפני: כן.

משה גפני: אנחנו מצביעים.

משה גפני: בעד אישור פנייה מספר 762 – פה אחד הפנייה אושרה פנייה מספר 764 -

אנסטסיה סורוקינה: הפנייה נועדה לבצע שינויים פנימיים בתקציב הוצאות חירום אזרחיות בהתאם לסדרי עדיפויות של המשרד.

אנסטסיה סורוקינה: עיקר השינויים הם תגבור תוכנית רכש ציוד אב"כ בסך של 38.5 מיליון שקלים ותגבור תכנית אחזקת מרכיבי ביטחון בסך של כשישה מיליוני שקלים.

אורי אריאל: של מי זה מרכיבי ביטחון?

אנסטסיה סורוקינה: מרכיבי ביטחון ביהודה ושומרון

אורי אריאל: בסדר.

אורי אריאל: הבנתי.

משה גפני: מה עם בעלי זקן ומסיכות אב"כ?

אנסטסיה סורוקינה: זאת בינתיים תוכנית, תוכנית רב שנתית עד 2013.

אנסטסיה סורוקינה: אני מדברת על תוכנית למסכות מגן ויש תוכנית עד 2013, תקצוב של 200 מיליון שקלים כל שנה ואלה מסכות רגילות.

אנסטסיה סורוקינה: כרגע מתקיימים דיונים לתקציב הבא לגבי השנים הבאות ואז נראה.

משה גפני: לנו נאמר כאן בדיון שהתקיים שרק שישים אחוזים מהאוכלוסייה יקבלו מסכות אב"כ.

אנסטסיה סורוקינה: התוכנית הזאת בה מדובר עד 2013, כל שנה מאתיים מיליון שקלים, באמת נותנת מענה לשישישם אחוזים מהאוכלוסייה.

משה גפני: רק לשישים אחוזים.

משה גפני: אנחנו מצביעים.

משה גפני: בעד אישור פנייה מספר 764 – פה אחד הפנייה אושרה פנייה מספר 774 -

משה גפני: הפנייה נועדה לתקצוב הגידול הטבעי במשרד החינוך עבור שנת הלימודים תשע"ב.

רוחמה אברהם-בלילא: הם לוקחים את זה מהחינוך היסודי.

משה גפני: יש רזרבה של גידול טבעי בחינוך היסודי שהיא מחולקת בהתאם לתקנות השונות.

משה גפני: יש רזרבה מיועדת לגידול טבעי.

רוחמה אברהם-בלילא: יש כאן חינוך יסודי, 36,931, גידול טבעי במערכת החינוך – 75 אלף.

משה גפני: בסדר.

משה גפני: אנחנו מצביעים.

משה גפני: בעד אישור פנייה מספר 774 – פה אחד הפנייה אושרה פנייה מספר 775 -

משה גפני: מדובר בפנייה לתקציב מינהל הפיתוח בהתאם לביצוע בפועל.

משה גפני: בניית כיתות?

משה גפני: זה בסעיפים שונים.

משה גפני: אנחנו מצביעים.

משה גפני: בעד אישור פנייה מספר 775 – פה אחד הפנייה אושרה אני כל הזמן מאשר את הפניות של משרד החינוך כי אני מפחד ממך.

רוחמה אברהם-בלילא: לא, אני יודעת למה.

משה גפני: למה?

משה גפני: תגידי.

משה גפני: אני לא יודע, אבל תגידי את.

פניה קירשנבאום: הם אישרו לך לימודי ליבה.

יצחק וקנין: אנחנו פעם אחת מוכנים לעשות תחרות עם הליבה.

משה גפני: אתם רוצים לעשות תחרות?

משה גפני: נביא בית ספר שלנו ונעשה תחרות.

יצחק וקנין: נביא בית ספר שלכם מול בית ספר שלנו.

פניה קירשנבאום: לא התחלתי אתך ויכוח.

יצחק וקנין: נביא בית ספר שלנו ונראה איפה הליבה שלכם.

רוחמה אברהם-בלילא: אדוני היושב ראש, יש קרע בקואליציה לגבי הזכאים לדיור בר השגה.

רוחמה אברהם-בלילא: שר התיירות: יש לתת עדיפות לאנשים עובדים.

רוחמה אברהם-בלילא: אתה לא רוצה להמשיך את הקרע הזה?

משה גפני: אני בעד קרע, אבל אני לא יודע על מה.

משה גפני: פנייה מספר 778 –

אנסטסיה סורוקינה: הפנייה נועדה לבצע שינויים פנימיים בתקציב השכר של המשרד לתיאום פעולות הממשלה בשטחים ולצורך התאמת התקציב לביצוע בפועל.

משה גפני: אנחנו מצביעים.

משה גפני: בעד אישור פנייה מספר 748 – פה אחד הפנייה אושרה

משה גפני: פניות מספר 781 עד 783 – טיסות לחוץ לארץ, ראש הממשלה.

רוחמה אברהם-בלילא: לא רק זה.

רוחמה אברהם-בלילא: עכשיו תראה מאיפה הם מעבירים את זה.

רוחמה אברהם-בלילא: זאת פנייה שמנוסחת כך שתקרא אותה שלוש פעמים ולא תבין.

רוחמה אברהם-בלילא: איזה טיסות ראש הממשלה צריך עוד להספיק או שהוא טס ואנחנו לא יודעים?

מגלי והבה: 13 מיליון שקלים.

אורי גבע: ראשית, הפנייה מתקצבת את היחידה.

רוחמה אברהם-בלילא: רעידות אדמה, תעזוב.

רוחמה אברהם-בלילא: הסעיף השני.

יצחק וקנין: תאמיני לי שזה כסף קטן.

יצחק וקנין: עוד מעט יגיעו הרזרבות הגדולות.

ציון פיניאן: הנשיא טס יותר.

מגלי והבה: אבל הנשיא קיבל פחות.

רוחמה אברהם-בלילא: תסבירו את הסעיף.

דרורית שטיינמץ: משרד ראש הממשלה, בסיכום עם אגף תקציבים באוצר, בסיס תקציב נסיעות לחוץ לארץ של ראש הממשלה בחוסר מתחילת השנה.

דרורית שטיינמץ: זה נובע מכך שאף פעם אנחנו לא יכולים לדעת בפועל כמה נסיעות יידרשו במהלך השנה וכאשר אנחנו כבר יודעים מראש שהתקנה הזאת מתוקצבת בגירעון.

רוחמה אברהם-בלילא: למה?

רוחמה אברהם-בלילא: כדי להראות ציבורית שראש הממשלה לא מתכוון לנסוע הרבה?

משה גפני: תני לה להסביר.

דרורית שטיינמץ: זה בדיוק ההפך.

דרורית שטיינמץ: הרבה יותר נוח היה לנו שבסיס התקציב שלנו היה מתוקצב בהרבה יותר ואז לא היינו נדרשים לבוא לכאן ולהסביר את זה אפילו.

דרורית שטיינמץ: תקציב המשרד מתוקצב בבסיס במשהו כמו 14 מיליון.

משה גפני: מה זה טיפול בדה-לגיטימציה ברחבי העולם?

אורי גבע: המשרד לנושאים אסטרטגיים הגיש תוכנית עבודה לפעילות מול קהילות בארצות הברית ובאירופה.

מגלי והבה: אנחנו רוצים לשמוע מה שר החוץ אומר על זה.

אורי גבע: זה לתקשורת אתם במקרים שישראל מוצגת באור שלילי.

רוחמה אברהם-בלילא: זה בתיאום עם משרד החוץ?

אורי גבע: משרד החוץ מכיר את התוכנית ויודע עליה.

רוחמה אברהם-בלילא: אדוני היושב ראש, אני מבקשת פירוט של הנסיעות של ראש הממשלה.

רוחמה אברהם-בלילא: פירוט של כל הנסיעות.

ציון פיניאן: אני מבקש להצביע ואם יש רביזיה, להסיר אותה.

יצחק וקנין: אני מצטער להגיד לכם, אל תרדו לזה.

משה גפני: זה קואליציה-אופוזיציה.

רוחמה אברהם-בלילא: למה לרדת מזה?

רוחמה אברהם-בלילא: תכשירו את זה אתם.

יצחק וקנין: אין שנה שזה לא קורה בסוף שנה.

משה גפני: אנחנו מצביעים.

משה גפני: בעד אישור פניות 781 עד 782 – 4 נגד – 2 נמנע - אין הפניות אושרו הפניות אושרו ואני מבקש להעביר פירוט של הנסיעות של ראש הממשלה.

רוחמה אברהם-בלילא: כולל התוכנית.

משה גפני: פניות מספר 784 ו-785 –

חנן פריצקי: הפנייה נועדה לאפשר העברה של תקציב ממשרד ראש הממשלה לטובת טיפול בתוכנית חומש לדרוזים ולצ'רקסים וכמו כן פעולות לטובת התנדבות.

חנן פריצקי: זה מה שהפנייה אמורה לעשות.

משה גפני: מה זה התנדבות?

חנן פריצקי: אנחנו לוקחים פרויקט שהיה במשרד ראש הממשלה, אנחנו לוקחים אותו על עצמנו, לעודד התנדבות לטובת טיפול במוגבלים ואוכלוסיות רווחה.

אורי אריאל: זה כולל את הדרוזים בגולן?

חנן פריצקי: יש החלטת ממשלה.

חנן פריצקי: זה במסגרת החלטת ממשלה לתוכנית חומש.

חנן פריצקי: מה שכוללת החלטת ממשלה, זה מה שאנחנו הולכים לבצע.

חנן פריצקי: זה תקצוב של החלטת ממשלה ישנה.

משה גפני: שואל חבר הכנסת אריאל האם בהחלטה הזאת כלולים גם הדרוזים בגליל.

דרורית שטיינמץ: לא.

דרורית שטיינמץ: הדרוזים בגולן הם במסגרת טרכטנברג.

משה גפני: תעברו פנייה.

משה גפני: איך טרכטנברג הגיע לדרוזים בגולן?

משה גפני: זה פשוט לא לעניין.

משה גפני: לא רוצה תשובות על השאלה הזאת.

מגלי והבה: בסדר.

מגלי והבה: אל תאשר.

אורי אריאל: אני אסביר לך.

אורי אריאל: לטרכטנברג יש פרק של גיור.

משה גפני: מה זה מעניין?

אורי אריאל: לגייר את הדרוזים.

משה גפני: בפנייה הזאת יש טרכטנברג?

דרורית שטיינמץ: לא.

משה גפני: אנחנו מצביעים.

משה גפני: בעד אישור פניות מספר 784 ו-785 – פה אחד הפניות אושרו

אורי אריאל: רביזיה.

משה גפני: רביזיה.

משה גפני: אפשר לצאת מהדעת.

משה גפני: אין ממשלה בישראל, יש טרכטנברג.

משה גפני: פניות מספר 794 ו-795 –

יוגב גרדוס: הפנייה נועדה להעביר כמיליון שקלים מהמשרד להגנת הסביבה לרשות הטבע והגנים לצורך ביצוע פרויקטים בהתאם לסיכום.

משה גפני: אנחנו מצביעים.

משה גפני: בעד אישור פניות מספר 794 ו-795 – פה אחד הפניות אושרו פניות מספר 797 ו-796 –

דניאלה פרתם: הפנייה נועדה להעביר סך של שמונה מיליון שקלים ממשרד הביטחון עבור ועדת התובענות בגין הקפאת הבנייה בשטחים.

משה גפני: משלמים כסף?

דניאלה פרתם: אנחנו משלמים כסף.

דניאלה פרתם: יש ועדה.

משה גפני: כי יש כאלה שפנו אלי ואמרו שלא משלמים.

דניאלה פרתם: אנחנו משלמים בהתאם לבקשות.

משה גפני: אנחנו מצביעים.

משה גפני: בעד אישור פניות מספר 796 ו-797 – פה אחד הפניות אושרו פניות מספר 798 עד 801 - נדלג על זה.

משה גפני: זה מסובך מדיי לשעה הזאת.

משה גפני: פניות מספר 802 ו-803 –

רבקה לויפר: הפנייה נועדה גם לבצע שינויים פנימיים בתקציב משרד הקליטה וגם להעביר תוספת של שישים מיליון שקלים עבור תקצוב סל קליטה.

רוחמה אברהם-בלילא: שערורייה ממי לוקחים.

משה גפני: ממי לוקחים?

רוחמה אברהם-בלילא: משירותים לעולים קשישים, לתעסוקת עולים, לוקחים מקליטת עולים מאתיופיה, לוקחים מלימודי יהדות, לוקחים מעידוד העלייה.

רבקה לויפר: לתקציב משרד הקליטה נוספו שישים מיליון שקלים שאמורים לתקצב את חוק סל קליטה.

רוחמה אברהם-בלילא: אבל למה לוקחים משירותים לעולים קשישים?

רוחמה אברהם-בלילא: למה, כי נוח לפגוע בהם?

רוחמה אברהם-בלילא: למה?

רוחמה אברהם-בלילא: מה זה?

רוחמה אברהם-בלילא: עשרים מיליון שקלים.

אופיר להב: התקנה של שירותים לעולים קשישים היא שני מיליון שקלים , התקנה היא תשעה מיליון ומשהו שקלים.

אופיר להב: מדובר בתשלום לפי נוהל שאנחנו מתקצבים אותו ביתר בתחילת השנה כדי שחלילה לא יחסר.

רוחמה אברהם-בלילא: אדוני היושב ראש, תקשיב לזה.

אופיר להב: התקנה לעולים קשישים היא כמעט עשרה מיליון שקלים.

אופיר להב: אנחנו מתקצבים את זה בתחילת השנה – התשלומים האלה הם לפי נוהל – טיפה יותר כדי שחלילה לא יחסר.

אופיר להב: מן הטבע, התשלומים לקשישים יורדים קצת במהלך השנים ואת מה שנשאר, אנחנו מעבירים לנושא תעסוקה.

אופיר להב: שימו לב שיש תוספת גדולה מאוד בהבטחת הכנסה בזמן קורסים תעסוקתיים בסכום של 13 מיליון שקלים.

אופיר להב: אנחנו מאגמים את המשאבים.

משה גפני: שרת הקליטה דורשת את זה?

אופיר להב: ודאי.

פניה קירשנבאום: השנה הגיעו יותר עולים, הגיעו יותר תושבים חוזרים.

פניה קירשנבאום: סל הקליטה שמגיע להם היה חסר.

פניה קירשנבאום: יש דרך ואז או שהם ימצאו את העודפים בסעיפים אחרים במשרד הקליטה או שיפנו למשרד האוצר.

אופיר להב: גם וגם.

אופיר להב: שישים מיליון ממשרד האוצר.

משה גפני: אנחנו מצביעים.

משה גפני: בעד אישור פניות מספר 802 ו-803 – פה אחד הפניות אושרו אני חוזר לפנייה הקודמת.

משה גפני: פנייה מספר 798 –

אנסטסיה סורוקינה: הפנייה נועדה לתגבר את תקציב המינהל האזרחי בסך של 5 מיליון ו-740 אלף שקלים בהוצאה וסך של 16 מיליון ו-120 אלפי שקלים, הוצאה מותנית בהכנסה.

אנסטסיה סורוקינה: יש כאן פירוט.

אנסטסיה סורוקינה: העברה של 5.5 מיליון שקלים מהמשרד לשיתוף פעולה אזורי עבור תפעול אתר טבילה ועבור תשתיות ביוב.

משה גפני: מה זה אתר הטבילה?

אורי אריאל: זה לא אתר טבילה.

אורי אריאל: זה אתר נוצרי על הירדן בשם קאסר אל-יהוד, שם עושים פרויקטים עם הירדנים, עם הפלשתינים ועם הישראלים להגברת התיירות.

אורי אריאל: זה בבקעת הירדן.

אורי אריאל: זה תיירות נטו.

אורי אריאל: באים לשם, מצטלמים ונוסעים.

פניה קירשנבאום: זה ממש צמוד לצפון ים המלח.

משה גפני: נוצרים באים לטבול?

אורי אריאל: הם באים להצטלם.

יצחק וקנין: זה אתר טבילה של הנוצרים.

ציון פיניאן: צילום עם טבילה.

משה גפני: אנחנו מצביעים.

משה גפני: בעד אישור פנייה מספר 798 – רוב נמנע – 1 הפנייה אושרה אני נמנעתי.

משה גפני: פנייה מספר 808 – משרד הרווחה

חנן פריצקי: הפנייה נועדה לעשות סדר בתקנות סוף שנה, בעיקר לתקצב את כל הסעיפים לקראת סגירת שנה, מפגרים, נכים, מעונות, עשיית סדר בנושא שכר.

חנן פריצקי: סדר בכל סעיפי המשרד.

משה גפני: מה זה סיוע בפנימיות, יורדים 14 מיליון?

חנן פריצקי: זה מועבר לפיתוח.

חנן פריצקי: אנחנו מעבירים את זה לפיתוח על פי ההסכם שיש לנו בעניין.

רוחמה אברהם-בלילא: מה זה השירות לילד ונוער קהילתי?

רוחמה אברהם-בלילא: מורידים שבעה מיליון שקלים.

רוחמה אברהם-בלילא: למה?

חנן פריצקי: מצד שני במוסדות אנחנו אוספים כשלושים מיליון שקלים.

חנן פריצקי: אנחנו מוסיפים גם בילדים בסיכון בקהילה כמה מיליוני שקלים.

חנן פריצקי: זה ניוד בין הסעיפים, גם בתוך סעיפי הקהילה.

משה גפני: הפנייה הזאת היא טובה?

משה גפני: היא לא עושה נזק?

חנן פריצקי: הפנייה הזאת טובה מאוד.

משה גפני: אני סומך עליו.

משה גפני: אנחנו מצביעים.

משה גפני: בעד אישור פנייה מספר 808 – פה אחד הפנייה אושרה בוועדה חסר חבר כנסת מטעם ש"ס.

משה גפני: פניות מספר 816 ו-817 –

צחי דוד: הפנייה נועדה לתקצוב שמונה מיליון שקלים לרשות העתיקות בגין פערי שכר ופערי גביית אגרות, וכן לתקצוב 9.5 מיליון שקלים למימון התחייבויות בהתאם לחוק הקולנוע וחוק אזרחים ותיקים, וכן לבניית מתקני ספורט ושיפוץ מוסדות תרבות.

יצחק וקנין: רביזיה.

משה גפני: מיד הרביזיה.

משה גפני: אנחנו מצביעים.

משה גפני: בעד אישור פניות מספר 816 ו-817 – פה אחד הפניות אושרו אני מגיש רביזיה.

משה גפני: אני מבקש לדעת את הקריטריונים, איך מבצעים את הביקורת על הביצוע בפועל.

משה גפני: לא הקריטריונים של לפי מה נותנים אלא על פי הקריטריונים הקיימים, איך עושים את הפיקוח ואת הבקרה אחרי שמעבירים את הכסף.

צחי דוד: כלומר, בקרת ביצוע.

צחי דוד: לא חלוקה.

משה גפני: בקרת ביצוע.

משה גפני: האם יש בקרת שטח.

צחי דוד: באיזה נושא, בכללי?

משה גפני: כן, במה שעברנו עכשיו.

משה גפני: חוק הקולנוע, שיפוץ מוסדות תרבות, מתקני ספורט.

משה גפני: על פי הקריטריון אתה נותן מיליון שקלים ואני שואל איך אתה בודק שבאמת הוא מקבל את זה.

אריאל אטיאס: אני יכול להסביר.

אריאל אטיאס: אני אעביר את זה בכתב.

משה גפני: תעביר את זה בכתב עוד היום ואני היום אבטל את הרביזיה.

משה גפני: אני עושה את זה עם כל אחד.

משה גפני: אני פשוט עושה סקר על כל המשרדים, על כל נושא.

משה גפני: אתה מכיר את זה, נכון?

אריאל אטיאס: הסקר שלך פורסם.

משה גפני: כאמור, היום אני אבטל את הרביזיה.

משה גפני: תכין לי את המכתב והיום אני מבטל.

משה גפני: תעביר את המכתב היום.

משה גפני: תכין לי אותו עוד שעה והרביזיה תוסר.

משה גפני: אנחנו חוזרים לרביזיה שלי.

משה גפני: פניות מספר 749 ו-750 – הסכם קואליציוני עם משולם נהרי.

משה גפני: אני הגשתי רביזיה לאחר שההעברה לא התקבלה.

משה גפני: אנחנו מצביעים על הרביזיה.

פניה קירשנבאום: לפני כן יש לי שאלה.

פניה קירשנבאום: זה באמת להבאת עולים מתימן?

פניה קירשנבאום: זה למרכז מורשת?

פניה קירשנבאום: אין לי בעיה שיהיה גם מרכז מורשת.

משה גפני: תסבירי עוד הפעם.

דרורית שטיינמץ: זה במסגרת של פרויקטים בתחום חברה ומורשת שמקיים השר שממונה על התחום אצלנו.

דרורית שטיינמץ: הוא מבצע פרויקטים במרכזי הקליטה בהם הוא מעשיר .

יצחק וקנין: אין לו מה לעשות.

יצחק וקנין: הוא שר בלי תיק, אז סידרו לו משהו.

פניה קירשנבאום: אם הוא עושה פעילות, אין לי בעיה.

פניה קירשנבאום: אני שואלת אם זה כסף שהולך למרכז מורשת ואני יודעת למה אני שואלת.

פניה קירשנבאום: גם אין לי בעיה שיקום מרכז מורשת ליהודי תימן ואני אתמוך בזה.

פניה קירשנבאום: אני רק רוצה לדעת האם זה הולך למרכז מורשת.

דרורית שטיינמץ: זה כסף שהולך לפעילות מול הסוכנות היהודית לביצוע פרויקטים.

משה גפני: אנחנו מצביעים על הרביזיה.

משה גפני: בעד אישור הרביזיה – פה אחד הרביזיה אושרה אנחנו מצביעים על אישור הפניות.

משה גפני: בעד אישור פניות מספר 749 ו-750 – פה אחד הפניות אושרו תודה רבה.

משה גפני: הישיבה נעולה.